**Prof. dr Božo Repe**

**Društvena revolucija u Sloveniji osamdesetih godina XX veka**

***Uvod***

Slovenija je uprkos kontinuiranom nezadovoljstvu verovala u jugoslovensku državu, i u njen je opstanak i ustrojstvo uložila ogromnu energiju; njene političke i ekonomske elite su već u prvoj, a još više u drugoj Jugoslaviji imale veliki uticaj u državnom vrhu, pa im zbog toga do kraja osamdesetih godina XX veka nije padalo na pamet da bi mogle da traže rešenje izvan Jugoslavije. Glavni cilj je bio obezbediti što bolji položaj Slovenije unutar (kon)federativno uređene Jugoslavije, što je bilo u skladu i s realnim odnosima u svetu nakon Drugog svetskog rata, naročito imajući u vidu podelu na dva bloka, između kojih je Jugoslavija obezbedila specifičan položaj.

Na razdruživanje s Jugoslavijom odučujuće su uticale razlike u pogledu na:

-- Jugoslaviju (ili savez samostalnih država, ili unitarna država koja bi postepeno s formiranjem jugoslovenskog naroda postala jednonacionalana);

-- društveno uređenje (ili demokratski višestranački parlamentarni sistem, ili očuvanje dominacije jedne partije s ustavno zagarantovanim privilegijama);

-- ekonomsko uređenje (ili uvođenje tržišnih zakonitosti i pluralizma svojine, ili očuvanje neefikasne, formalno samoupravne, a u suštini državno dirigovane ekonomije s nedefinisanim društvenim vlasništvom);

--osećaj da se evropske integracije odvijaju bez Jugoslavije, jer se ona njima nije htela priključiti, nestajanje straha od istorijskih neprijatelja Nemaca i Italijana u odnosu na koje je Jugoslavija prestavljala zaštitu, uz istovremeno, rastući strah od srpske politike.

Sva ta pitanja su se u različitim oblicima pojavljivala i tokom prethodnih decenija, da bi, zbog brojnih spoljnih i unutrašnjih razloga, kulminaciju dostigla tokom osamdesetih godina. Društvena revolucija, koja se tokom osamdesetih godina odigravala u Sloveniji nije bila jednoznačna, a konsenzus o gore navedenim pitanjima se oblikovao polako i na protivrečan način. U suprotnosti s tada, a i kasnije, uvreženim stereotipom o Slovencima kao rušiteljima Jugoslavije, za period, sve do proleća 1990, (odnosno, prvih višestranačkih izbora), kad su se stvari konačno počele lomiti, moguće je zagovarati tezu da je slovenačko društvo, istovremeno sa sopstvenim preobražajem, nastojalo ostvariti preobražaj celokupnog jugoslovenskog društva i da na taj način zapravo, spase državu. Nikada, pa ni u ključnom trenutku nije dobila dovoljnu podršku, nikada nije došlo do objedinjavanja snaga u Jugoslaviji koje bi mogle da reformišu državu i da je u celosti uvedu u Evropsku uniju, ili da bar postignu njen miran raspad, bez prolivanja krvi.

Osamdesete godine su u XX veku bile jedan od najprelomnijih perioda u savremenoj slovenačkoj istoriji. Do političkih i društvenih promena dolazilo je u kontekstu globalne krize komunizma, raspada bipolarne podele sveta, raspada Sovjetskog Saveza i duboke političke, međunacionalne i ekonomske krize u Jugoslaviji. Bez promena u spoljnom svetu, procesi nazvani »slovenačkim prolećem« verovatno bi se okončali porazom alternativnih pokreta i prisilnim odlaskom reformističkih vlasti Slovenije s političke scene.

Specifičnost situacije u Slovenije je bila u tome što je politički prostor zbog demokratičnije (samoupravne) forme socijalizma bio otvoreniji za protok ideja i susretanje vlasti i opozicije, nego što je to bilo karakteristično za istočnoevropske države, a postojale su i neke organizacije »između«, koje su predstavljale neku vrstu mosta između vlasti i opozicije (SSOS, SSRN), ili pak omogućavale susrete predstavnika jednih sa drugima povodom stručnih pitanja (stručna udruženja poput Društva slovenačkih pisaca, Sociološko društvo, Politikološko društvo, a na specifičan način i Marksistički centar CK SKS). Pre nastanka stranaka neka su društva predstavljala neku vrstu nadomestka za njih. Do polovine osamdesetih se u formi različitih alternativnih pokreta razvilo snažno civilno društvo koje je odigralo pionirsku ulogu u procesu demokratizacije u Sloveniji. Širenju slobode javne reči u mnogome je doprinela štampa, naročito omladinski (revija Mladina), kao i studentski i opozicioni časopisi.

U drugoj polovini osamdesetih u Savezu komunista (Slovenije) prevladala je reformistička struja. Nastojala je da aktivnosti opozicije zaštiti od intervencija (time da zaštiti i sebe), a istovremeno je postepeno preuzimala osnovne tačke nacionalnog programa, koje su se na kraju, kako kod većine opozicije, tako i kod još uvek socijalističkih vlasti, u odnosu prema Jugoslaviji uglavnom ustalile na zahtevu za konfederalnim uređenjem Jugoslavije, ili bar »asimetričnom federacijom«. Takva je politika omogućila mek prelazak iz jednostranačkog u višestranački sistem i postepene pripreme za osamostaljivanje.

Vlast se ponašala u skladu s načelom legaliteta (poštovanje važećeg zakonodavstva i uvođenje promena samo na osnovu novih pravnih akata). Opozicija je istina, vlastima osporavala legitimitet (ali ne i legalitet), ali je to načelo (osim nekih izuzetaka tokom procesa četvorici) poštovala u svojim aktivnostima. To je omogućilo uspostavljanje dosta jasnih pravila igre. Od sredine osamdesetih godina su se,proces demokratizacije društva i nacionalne emancipacije, počeli preplitati.

Nastankon stranaka nakon 1988. godine civilno društvo, koje je najveću snagu pokazalo tokom delovanja Odbora za zaštitu ljudskih prava, je počelo nestajati.

Opozicione stranke su se istina, ujedinile u predizbornu koaliciju, ali je njihova heterogenost opstala. U Sloveniji nije došlo do dominacije jedne političke opcije, poput, na primer, u Hrvatskoj sa Hrvatskom demokratskom zajednicom (HDZ). Vlasti (nekadašnje društvenopolitičke organizacije) se nisu ujedinile )poput, na primer, u Srbiji, gde su se Savez komunista i Socijalistički savez radnog naroda ujedinili u Socijalističku partiju) i, takođe, nisu pokušale da razbiju opoziciju (Demos) koja je pobedila na izborima i preuzela vlast.

***Nacionalna homogenizacija: od sporta i turizma do konsenzusa o nezavisnoj državi***

 Slovenci su sve do kraja XIX veka, kada su nastale prve stranke, a dominantnu ulogu u slovenačkom društvu imala Katolička crkva, bili politički, ideološki i kulturno veoma podeljeni. Ta podela se zbog rata i posleratnih sukoba još pojačala, opstala je i u socijalizmu, ali je bila prikrivena. Dominantna uloga Komunističke partije (Saveza komunista) je do osamdesetih godina sprečavala ponovno rasplamsavanje sukoba u sferi kulture. Zbog toga, prva nacionalna homogenizacija tokom osamdesetih nije bila ni kulturna ni politička, već sportsko-turistička. Ta je činjenica u novoremenoj mitologizaciji istorije, u Sloveniji potisnuta. Još pre nego što su na književnim tribinama počele rasprave o nacionalnom pitanju i počeli da se pišu »novorevijski« prilozi za nacionalni program, slovenačku samosvest podigli su akcije »Poklonim – dobijem« i »Slovenija – moja «dežela«. »Poklonim – dobijem« je bila posebna lutrija kojom su se početkom osamdesetih počeli prikupljati sredstva za alpsku (smučarsku) reprezentaciju. Početak akcije inicirao je uspeh trenera i potom direktora alpske smučarske reprezentacije, Toneta Vogrinca, koji je, najpre s Bojanom Križajem, a zatim s celim nizom drugih odličnih smučara probudio oduševljenje Slovenaca. Poznata slovenačka preduzeća su donirala svoje proizvode, od montažnih kuća, automobila, do kućanskih aparata; dobitnici su potom izvlačeni javnim žrebanjem na televiziji. Tiketi »Pokl~~a~~onim – dobijem« prodavali su se osamdesetih godina na gotovo svim prodajnim mestima: u pošti, na trafikama u knjižarama. S tim sredstvima finansirala se cela slovenačka zimska smučarska reprezentacija, koja je istovremeno bila i jugoslovenska. Uz jugoslovensku zastavu su zatim na kacigama počeli da nose i slovenačku zastavu (Bojan Križaj je na Olimpijskim igrama u Sarajevu 1984, u ime svih sportista položio zakletvu i na slovenačkom, što je, naravno, izazvalo političke i medijske polemike). U kriznim ekonomskim vremenima nije se moglo računati na stabilno finansiranje iz Beograda, a i sredstva su, u poređenju sa onima koje su imale druge alpske reprezentacije, bila mizerna. Bez obzira na to što su alpski smučari i smučarke (Bojan Križaj, Mateja Svet, Jure Franko, Primož Ulaga, Rok Petrovič, Boris Strel, Jože Kuralt), naročito u vreme Olimpijade u Sarajevu 1984, bili omiljeni i širom Jugoslavije, to na finansiranje reprezentacije nije imalo velikog uticaja. Zato se i došlo na ideju da Slovenija reprezentaciju finansira sama, jer je i tako bila »naša«. Uvod u akciju i nacionalnu homogenizaciju, koju je proizvela, bila je pesma »Smučajmo svi – Bojan i mi«, koju je snimila poznata slovenačka grupa Pepeo i krv i koja je tada u Sloveniji postala opštenarodna. U godinama koje su bile najplodonosnije, upravo uoči osamostaljivanja, u Sloveniji se prodavalo po tri miliona srećaka godišnje, što je, uz oslobađanje od poreza, besplatne poštanske usluga i besplatne reklame donosilo – preračunato u eure, oko 1,3 miliona (poređenja radi: to je približno toliko koliko slovenačka alpska reprezentacija dobija sada od svih sponzora i države). Akcija je bila reklamirana popularnim televizijskim spotovima. U emisijama i spotovima nastupali su smučari i smučarke, njihovi treneri i direktori. Centralna figura akcije je, s velikim šarmom postao glumac Janez Hočevar – Rifle.

Do slične nacionalne homogenizacije došlo je i tokom akcije »Slovenija, moja domovina«, koja se odvijala nekako paralelno s »Poklonim – dobijem«. Ali je, za razliku od nje na jugoslovenskom prostoru već dobila političku konotaciju. Osnovni cilj akcije koja je počela 1983. godine bio je tuističke prirode: domaćinski je (u sopstvenim kućama) trebalo dočekati strane turiste koji bi aktivno uživali u neotkrivenim raznolikostima čiste i prisne slovenačke zemlje. Naglasak je trebalo da bude na prirodnim lepotama i gostoljubivosti ljudi, jer je to bilo jedino što se, s obzirom na okolnosti, moglo ponuditi gostima. U kriznim vremenima i pri opštoj apatiji i sivilu svakodnevice, po mišljenju njenih kreatora – to je bio u to vreme najpoznatiji slovenački marketinški studio koji se zvao Studio marketing – jedin način da se sa smišljenom komunikacijom domaća javnost ubedi u pozitivan odnos prema turizmu. Na osnovu toga su odabrali slogan »Slovenija, moja domovina« i 1984, snimili reklamni film. Na osnovu rezultata ankete sprovedene u javnom mnjenju, između predloženih simbola - karanfila, klasa, suncokreta i lipovog lista, za simbol je izabran poslednji, jer su ga anketirani prepoznali kao »jedini potpuno slovenački simbol«.

Akcija je već na početku, zbog provokativnosti izazvala polemike, najpre u Sloveniji, jer se turistima obraćala u dikciji proglasa Izvršnog odbora Osvobodilne fronte (Oslobodilačkog fronta), s početka 1943, a mnogi su u geslu nalazili uzor u kapitulantskom pozivu bana Natlačena iz aprila 1941, koji je savetovao Slovencima da mirno prihvate okupatore.

Na prostoru Jugoslavije akcija je izvala poplavu kritika i napada na Sloveniju, koja je već u to vreme postajala meta teških optužbi u saveznoj (Borba) i srpskoj štampi na račun nacionalizma i separatističkih težnji. Osim toga, u Idriji je došlo do fizičkog obračuna mladih radnika iz drugih republika i Slovenaca, kojom su prilikom potonji nosili oznake s natpisom »Slovenija, moja domovina«. Akcija je izazvala reakcije u štampi po celoj Jugoslaviji. Izraz »dežela« (»domovina«,»zemlja«) je, u vezi sa Slovenijom počela da dobija pežorativno značenje. Međutim, akcija je preživela jer ju je, nakon početnog oklevanja, podržala i tadašnja slovenačka politika. Ljudi su, pri jugoslovenstvu koje se naglo topilo, geslo »Slovenija moja domovina" prihvatili kao izraz jačanja nacionalnog identiteta, još pre nego što su se artikulisali nacionalni programi, a lipov list je postao simbol slovenstva (od Slovenci, ne Sloveni). Upravo zbog te identifikacije moglo je, godine 1988, da dođe i do političke homogenizacije. Godine 1990, kad je u Sloveniji sproveden referendum o samostalnosti, geslo je (tada već pod Demosovom vladom) propagandno preformulisano u »Moja domovina je naša država. Slovenija«.

 ***Ekonomija***

 Do kraja osamdesetih godina za slovenačku privredu bilo je najvažnije jugoslovensko tržište, ma da je približno trećina ekonomije bila orijentisana i na Zapad, u manjoj meri i na Sovjetski Savez i istočnoevropske zemlje. Slovenačka preduzeća su pod svojim, ili licencnim *trade markom* na jugoslovenskom tržištu afirmisali proizvode, koji su još uvek u neizbrisivom sećanju starijih i srednjih generacija, na primer, bicikli Pony (Rog, Ljubljana), napici Ora, Schweps, Viljamovka, Boonekamp (Talis, Maribor), mortadela Gorica, kraški pršut (MIP Nova Gorica), majonez i senf Thomy (Kolinska, Ljubljana), šampon Subrina, prašak za pranje Mixal, krema Solea (Zlatorog, Maribor), hulahopke Peggy (Polzela), automobil R-4, popularno nazvan »katrca« (IMV, Novo Mesto) i sl. Slovenačka zalaganja za ekonomsku reformu, zbog niza blokada u jugoslovenskoj federaciji, različitih pogleda na ulogu tržišta između razvijenih i nerazvijenih, kao i ideoloških predrasuda, nisu dovela do značajnijeg pomaka. Tek krajem osamdesetih, u decembru 1988, saveznim zakonom o preduzećima, predsednik SIV Ante Marković je, između ostalog, inicirao početak uspostavljanja privatnih, i privatizaciju postojećih preduzeća. Doneti su još neki zakoni koji su doveli do promena u ekonomiji, a realni proces odvajanja slovenačke privrede od jugoslovenske otpočeo je s imenovanjem Demosove vlade, u maju 1990. Privredni rast je tako tokom osamdesetih godina opadao, produktivnost rada i kapitala je bila niska, tehnički progres mali, životni standar je opadao i sukob između kapitalističke i socijalističke ekonomije povećavao se iz godine u godinu. Među glavnim (jugoslovenskim) uzrocima ekonomske krize su bili veliki deficit u trgovinskom i platnom bilansu i visok spoljni dug, koga država, već početkom osamdesetih nije više mogla da vraća. Naftna kriza je zaduženost jugoslovenske privrede još povećala. Tridesetodstotna inflacija početkom osamdesetih i njeno prerastanje u hiperinflaciju, nestašice nekih osnovnih životnih potrepština i benzina, ograničavanje uvoza i energetska kriza su glavne karakteristike tog perioda. To je za posledicu imalo sivu ekonomiju, menjanje dinara u devize i redovne kupovine potrepština u bliskim trgovinama u Austriji i Italiji, naročito kafe, praška za pranje, nekih živežnih namirnica i južnog voća. Unatoč krizi ljudi su u Sloveniji masovno gradili kuće i vikendice, što je bilo posledica povoljnih kredita, koji sve do sredine osamdesetih, s kamatama nisu pratili inflaciju ( Slovenci su, kad je reč o sopstvenim kućama u evropskom vrhu, a najviše ih je podignuto tokom sedamdesetih i osamdesetih godina prošlog stoleća; takvih je kuća oko 168.000, a vlasnici polovine njih su sada penzioneri; karakteristično je da su građene kao jednospratnice ili dvospratnice i s mansardom kao dodatnim stambenim prostorom – zbog realnog očekivanja da takvih mogućnosti za gradnju više biti neće i zamišljenam zajedničkim životom sa decom).

Slovenija je sve do kraja osamdesetih godina praktično imala punu zaposlenost i bila je, po udelu zaposlenosti u ukupnom stanovništvu, odnosno u aktivnom stanovništvu, kao i po udelu zaposlenih u industriji i rudarstvu, u svetskom vrhu. Međutim, po produktivnost rada, obrazovnoj strukturi i životnom standardu bila je vrlo daleko od svetskog vrha. Godine 1987, nezaposleno je bilo samo 1,6 odsto aktivnog stanovništva, godine 1989, tri odsto, da bi se nakon toga nezaposlenost drastično povećala.

Slovenačku vladu (Izvršno veće Socijalističke Republike Slovenije – IV SRS) su osamdesetih godina vodili Janez Zemljarič (1980-1984) i Dušan Šinigoj (1984-1990). Sa Zemljaričem koji je prethodno bio ministar unutrašnjih poslova, a potom potpredsednik jugoslovenske vlade, osim drugih dostignuća, povezana dva najprestižnija projekta SR Slovenije, koje nezavisna Slovenija nije još uvek prevazišla: Klinički centar i Cankar(j)ev dom. Vladom i slovenačkom privredom Zemljarič je upravljao gvozdenom rukom, obezbeđujući da Republika ima dovoljno deviza i životnih namirnica, odnosno da se kriza oseća manje nego u drugim delovima Jugoslavije. Slovenija je pod njim i zatim, pod Šinigojem privređivala više i bolje od drugih republika, kredite je uredno vraćala, ali je ipak njena ekonomija 1984, počela da stagnira, a tokom narednih godina počeo je opadati društveni proizvod, a drastično i standard. Godine 1988, prosečna plata slovenačkog radnika iznosila je 23,7 odsto austrijskog i 27,2 odsto italijanskog radnika. Samo godinu ranije taj je odnos bio 37,7 odsto i 43,4 odsto (deceniju ranije, u najboljim socijalističkim vremenima, Slovenija se bila približila Austriji na gotovo 80 odsto BDP).

 Dušan Šinigoj, ekonomist iz pogranične Nove Gorice, najpre upravnik Školskog centra za robni promet, potom sekretar opštinskog komiteta, potpredsednik vlade od 1978, i predsednik od 1985, do 1990, orijentisao se na jačanje izvoza i naročito, na bilateralnu saradnju sa susednim zemljama, kao i na regionalno povezivanj (grupa Alpe-Adria); na razvoj male privrede; na podstrekivanje privatne inicijative i na strana ulaganja (za te namene IV je formiralo poseban fond za tzv. razvojni dinar); posebno na prestruktuiranje privrede (tokom poslednje godine Šinigojeve vlade osnovano je 98 mešovitih i 11 stranih preduzeća). Šinigoj je imao dobre veze naročito sa susednim italijanskim političarima, a vlada je ekonomski snažno podržavala manjine. Prelaz Tunel kroz Karavanke, slovenačko »oko u svet« i širenje izgradnje mreže autoputeva su, uprkos krizi, najveća dostignuća njegove vlade.

Šinigojeva vlada je bila prva, koja se suočila s organizovanim sindikalnim otporom i masovnim štrajkovima. Godine 1987, su formulisana pravila za štrajk i postepeno se razvijao i sindikalni pluralizam (štrajk u Litostroju, sindikat Franca Tomšiča). Prema Beogradu se odnosila pragmatično, ali dosta odlučno. Oduprla se pokušajima srpske majorizacije (sprečavanje tzv. mitinga istine, različite mere u odgovor na srpski ekonomski rat protiv Slovenije) smanjivanje obaveznih uplata federaciji). Pokušavala je da blokira savezne odluke i odugovlači s donošenjem mera nepovoljnih za Sloveniju. Godine 1985, pripremila je dugoročni plan ekonomskog razvoja SRS, 1986-2000, koji se temeljio na izvoznoj uravnoteženosti. U ostalim jugoslovenskim republikama kupovale bi se samo sirovine i poljoprivredni proizvodi. Bio je pripremljen i plan za uključivanje u evropske integracije. Počeo je da se školuje novi menadžerski sloj (osnivanje škole za menadžere u protokolarnom objektu na Brdu kod Kranja).

Šinigojeva vlada je izradila i plan za konfederativno preuređenje Jugoslavije i u njemu, između ostalog, sačinila realni proračun ekonomskih konsekvenci osamostaljenja (otcepljenja). Iako je sledeća, višestranačka Demosova vlada dokument zvanično ignorisala, a neki ministri negirali i njegovo postojanje, u praksi su ga prilježno koristili još dugo, s obzirom da je birokratska sturktura, koja ga je pripremila uglavnom ostala nepromenjena.

Dušan Šinigoj, koji bi u slučaju opstanka Jugoslavije, poput nekih njegovih prethodnika verovatno postao potpredsednik, ili čak predsednik jugoslovenske vlade, je po okončanju mandata preuzeo rukovođenje Komercijanom bankom Nova Gorica, ali se pred talasom antikomunizma i antijugoslovenstva, nakon osamostaljivanja, povukao u privatnost.

***Savez komunista Slovenije: Iz partije u stranku***

U prvoj polovini osamdesetih godina najvažniju funkciju u skladu s tadašnjim jugoslovenskim političkim konceptom, predstavljala je funkcija predsednika Predsedništva CK SKS. Obavljao ju je Andrej Marinc, agronom po obrazovanju. Andrej Marinc je početkom sedamdesetih učestvovao u obračunu s liberalno orjentisanim Stanetom Kavčičem i, nakon njega, postao predsednik slovenačkog Izvršnog veća (1972-1978). Nakon prestanka funkcije postao je potpredsednik savezne vlade (1978/79), a potom član Predsedništva CK SKJ (do 1982). Od 1982-1986 bio je, nakon Franca Popita predsednik Predsedništva CK SKS. Tokom njegovog mandata došlo je do svojevrsne mešavine nastavka liberalne orijentacije, koja se održala zahvaljujući inerciji na jednoj, i istovremenog vraćanja na stari, teškoindustrijski koncept, na drugoj strani (na primer, gradnja željezare u Jesenicama, investicije u još neke slične objekte, očuvanje teškoindustrijskih kompleksa, poput Litostroja). Tokom Marinčevog perioda primetni su i neka značajni znaci demokratizacije, posebno kad je reč o smanjivanja represivnih poteza vlasti, odnosa prema prošlosti (početak naučnog istraživanja tzv. Dahauskih procesa), pa i odnosa prema medijima, gde je bila dozvoljena veća sloboda kritike (tako se je, na primer, izvršni sekretar Predsedništva CK SKS za informisanje, sa rukovodstvom omladine svake sedmice »pregovarao«, šta u Mladini sme da bude objavljeno, a šta ne, počela je da izlazi Nova revija i sl). Došlo je već i do unutarpartijske demokratije. SKS, veoma aktivan, organizovao je na desetine različitih sastanaka, savetovanja i konferencija pojedinih segmenata društvenog života (nauka, školstvo, privreda itd). Izvršni sekretari i članovi Predsedništva su praktično, svakog dana bili na terenu. Realno, međutim, stvari su se vrtele u začaranom krugu. Njegova ekipa, već i samo zbog istorijskog opterećenja nije bila u stanju da izvrši proboj. Ipak, Marinc je osećao da su reforme neizbežne i da bi trebalo potražiti ljude koji bi, s jedne strane, bili prihvatljivi starom rukovodstvu, a sa druge, znali da uspostave vezu s dolazećom novom, drugačije mislećom i tehnološki usmerenom partijskom inteligencijom. Zbog toga je ubedio Milana Kučana da na X Kongresu preuzme vođenje partije. To je uradio nakon prethodnog dogovora sa starom političkom strukturom, s kojom su počeli nesporazumi još u vreme njegovog mandata. Stara generacija nije više znala kako dalje, a nije bila spremna da tek tako preda vlast iz ruku. Na kraju je prevladala spoznaja da dolaze nova vremena, da su potrebni novi ljudi, naravno, oni koji neće postavljati pitanja odgovornosti unazad.

 Kučan je rukovođenje SKS preuzeo u aprilu 1986 na X Kongresu SKS, o kome svedoči više od 1100 strana debela knjiga o Kongresu. Na Kongresu je iz slovenačke komunističke Pandorine kutije pušten duh reformi. Svakako, ne prvi u posleratnoj istoriji, ali – poslednji. Verovatno su samo retko koji delegati bili svesni da je to bio poslednji klasičan kongres Komunističke partije, na kome se naglašavala njena rukovodeća uloga u društvu, i zaklinjalo u revolucionarne tradicije. Reformska terminologija je bila dobro prekrivena u staroj retorici. Tek na konferenciji dve godine kasnije, 1988, SKS se sa tezom o nestranačkom pluralizmu, kojoj je sledilo »smenjivost vlasti«, sramežljivo počeo odricati partijskog monopola. (Vanredni) XI Kongres u decembru 1989, je stranku preusmerio u socijaldemokratske vode i ovlastio delegate da na XIV Kongresu SKJ –i po cenu konačnog razlaza –brane slovenačka reformska dostignuća, a konferencija SKS u februaru 1991, je – tad već pod rukovodstvom Cirila Ribičiča – i formalno podržala osamostaljivanje stranke.

Milan Kučan je bio prihvatljiv za obe strane: nije bio politička nepoznanica, imao je podršku nekih uticajnih političara starije generacije koji su bili svesni da više nisu u stanju da se suoče s izmenjenim okolnostima u Jugoslaviji i izazovima nastajućeg civilnog društva u Sloveniji, a bio je i dovoljno mlad i dovoljno liberalno orijentisan da su ga prihvatale generacije koje su u politiku tek stupale. Bio je spreman da stvara »novo u starom«, kako je svojevremeno sam izjavio. Smatrao je da bi prvenstveno trebalo reformisati SK (preko njega i društvo), a pri tome uvažavati i ideje koje nastaju izvan partije. Kučan se na Kongresu založio za temeljnu reformu i demokratizaciju SK, kao i Slovenije i Jugoslavije. Izjasnio se protiv prosečnosti, za šta je uzrok nalazio u uspavanosti Slovenaca životom u Jugoslaviji. Po njemu, budućnost je bila u tehnološkom razvoju, uporedivim sa onim u svetu.

Slovenački SKS se u poslednjem periodu postojanja Jugoslavije uistinu, snažno zalagao i za reformu SKJ. SKJ je u vreme Titove smrti, kao jedina i rukovodeća politička stranka, imao 2,117.083 članova, što je 9,5 odsto stanovništva. U prve tri godine nakon Titove smrti broj članova je još porastao, ali je u drugoj polovini osamdesetih počeo da opada, naročito drastično u Sloveniji, gde se članstvo i inače vrtelo oko manje brojke, oko 6 odsto stanovništva. I SKS je u postitovski period ušao još uvek kao monolitna i masovna partija (najviše članova, 126.737 imao je 1983), sa svojim glasilom (Komunist) Marksističkim centrom, političkom školom, opštinskom i međuopštinskom mrežom i osnovnim organizaijama u svakom preduzeću i ustanovi. Već dugo, međutim, nije bio radnička stranka, već stranka srednje klase: činovnika, učitelja i drugih koji su članstvo povezivali s napredovanjem u karijeri.

Dve godine nakon Kučanovog preuzimanja, u aprilu 1988, SKS je održao programsku konferenciju. Na njoj se odlučio za ekonomske i političke reforme, kao i za reformu SK, tražeći odgovore za sveukupnu krizu jugoslovenske države. S obnovom, trebalo je dosegnuti »socijalizam po meri čoveka«. Obnovu partije su razumeli kao »najvažniji okidač za demokratizaciju celokupnog društva« i kao istorijsku nužnost. Program je bio okrenut ka Evropi. Reformske procese u ZKS su u velikoj meri podsticali i gurali napred demokratski procesi u društvu: alternativna kultura, aktivnost civilnog društva i različitih društava i časopisa (Nova revija), pojava ustavne opozicije i, od 1988, zameci stranaka. Dok je strana štampa u tom trenutku već prepoznavala Sloveniju (Wall Street Journal je Kučana označio najnaprednijim komunistom na svetu, a slično su pisali i austrijski i nemački mediji, u Sloveniju su počeli da navraćaju i strani ambasadori), zbog demokratskih procesa u Sloveniji, u federaciji je došlo do oštrog sukoba u razumevanju uloge republičkih SK i njihovih rukovodstava. Rukovodioci drugih republičkih Saveza komunista, savezni funkcioneri i posebno, vrh JNA nisu mogli da razumeju da Milan Kučan u Sloveniji nema apsolutnu vlast, niti želi da je ima. U njihovoj percepciji i u skladu sa postojećim sistemom, Kučan i SKS su bili odgovorni za sve što se događa u republici. Otuda i uverenje da je opozicija koja je počela da nastaje, samo oruđe u rukama SKS, preko koga želi da ostvari svoj cilj, odnosno ocepljenje Slovenije. Kao i da Kučan i SKS stoje i iza napada na JNA.

SKS je počeo da koristi moto »smenjivost« koji je potom u perspektivi omogućio miran i konsezualan prelazak iz jednopartijskog u višestranački sistem. Izraz je potekao iz članka Spomenke Hribar, objavljenog u februaru 1987, u Novoj reviji, u kome je tražila da partija »siđe sa pijedastala avangarde«, što bi omogućilo odvajanje partije od države i civilnog društva. Članak je u rukovodstvu SKS analiziraan. Nakon toga je osnovna ideja bila da se,na osnovu različitih rasprava preradi na popularniji način. Nije se međutim, mislilo (kako su neki interpretirali), da SKS nekome preda vlast, već da se sa drugim takmacima odmeri na ravnopravnim izborima.

Nakon uspešno obavljene obnove, Kučan je za svog naslednika u CK SKS predložio dr Cirila Ribičiča, koji je uživao njegovo puno poverenje. Pre toga su se, tokom celog njegovog mandata, u Beogradu odvijale oštre političke borbe, koji su se počeli stepenovati nakon 1987, kad je Milošević sebi podredio, najpre srpski, a potom i kosovski i vojvođanski SK, a sa t zv. Antibirokratskom revolucijom, smenio i vlasti u Crnoj Gori. Jugoslovenski politički sistem je naime, funkcionisao tako što su u SKJ glavni organi bili Predsedništvo i CK SKJ, a njihove su odluke potom sprovođene kroz državne organe, posebno preko Predsedništva SFRJ i megalomanske, delegatske i samoupravne strukture. Na jednoj od sednica Predsedništva CKSKJ, u martu 1988, Kučan je prvi put blokirao nameru JNA da u Soveniju uvede vanredno stanje. Naime, vrh JNA je to neuspešno pokušao jos jednom, u septembru 1989, prilikom usvajanja amandmana na slovenački ustav (slične planove su inače, između 1987, i 1991, u vrhu JNA prežvakavali u više navrata).

SKJ, kao drugi zaštitni mehanizam je već dugo i pre kongresa bio snažno načet. Funkcionisao je po sistemu republičkih partijskih oligarhija, koje su bile gospodari »na svome«. A, nakon Titove smrti nije bilo nikoga koji bi određivao zajednički pravac i disciplinirao republičke lidere. U postitovskom periodu SKJ je imao još tri kongresa. Sva tri su bila u znaku neuspešnog traganja za izlazom iz ekonomske i društvene krize. Na početku su podržali »Polazne osnove dugoročnog programa ekonomske stabilizacije« koji su, u nepromenjenoj i nerazumljivoj samoupravnoj frazeologiji, istrajavale na postojećem ekonomskom modelu, ne donoseći bitnije promene. Isto je bilo i s političkim sistemom socijalističkog samoupravljanja, koji je smatran jedinstvenim sistemom neposredne političke demokratije, s vodećom ulogom radničke klase. Rasprave u vrhu SKJ su se najpre odigravale iza zatvorenih vrata, ali je sa stpenovanjem krize jugoslovenska televizija počela da ih prenosi javno. Često su trajale do duboko u noć i stvarale utisak vanrednog stanja, a direktni prenosi su takođe, bili u funkciji direktnog pritiska na Sloveniju, naročito zbog njenog sukoba s JNA.

Slovenački komunisti su se uvođenju vanrednog stanja dugo uspešno opirali. Posebno su se oduprli sazivanju vanrednog kongresa koji je prvenstveno, bio namenjen ponovnoj centralizaciji Jugoslavije i disciplinovanju Slovenije. Zbog toga je poslednji, XIV Kongres bio vanredan samo po nazivu, jer se održao u godini redovnog termina, samo nekoliko meseci ranije. Za Kongres je, tada već praktično, socijaldemokratska stranka s evropskim programom, SKS pripremio predlog demokratskih reformi za celu Jugoslaviju. To se odnosilo na garantovanje ljudskih prava, višestranačje, ukidanje verbalnog delikta i obustavljanje političkih sudskih procesa, sređivanje stanja na Kosovu uz poštovanje jugoslovenskog ustava, neposredne izbore i reformu federacije i SKJ, kao saveza samostalnih subjekata.

Svi predlozi SKS su odbačeni u izrazito neprijateljskoj atmosferi, zbog čega su se delegati odlučili za napuštanje, koje su izveli veoma promišljeno, jer su hteli da Jugoslaviji i svetu pokažu da se stvarno bore za reforme i da nije reč samo o taktiziranju. U odnosu na napuštanje (Kongresa) postojale su među vodećim delegatima razlike, ali su se na kraju svi ujedinili. Tzv. mladokomunisti su na Kongres gledali izrazito taktički, jer im je bilo jasno da u jugoslovenskoj politici i diplomatiji više neće moći da prave karijere, već samo u Sloveniji (jer isto tako, za njih nije bilo mesta u novim strankama), zbog čega su želeli da se SKS što pre otrese jugoslovenstva. Starija generacija koja je za sobom imala iskustvo Drugog svetskog rata, znala je do kakvih bi posledica moglo da dođe. A, i jugoslovenske ideje bratstva i jedinsta, nije im se bilo lako odreći. Težina odluke se na simboličan način iskazala u suzama Sonje Lokar prilikom napuštanja, a njena je slika tog čina preplavila jugoslovensku štampu. Postojao je takođe, i starh da li će uopšte moći da otputuju, da ih ne zaustavi milicija, vojska ili će im se na putu isprečiti neki organizovan masovni miting. To se, u kongresnoj konfuziji, do koje je došlo nakon njihovog odlaska, nije dogodilo. Kučan i Ribičič su istrajali na tome da za napuštanje treba odabrati pravi trenutak, kako bi i u Jugoslaviji i u svetu bilo jasno za šta se Slovenci zalažu.Ta odluka je bila prepuštena Cirilu Ribičiču, koje je napuštanje i bio najavio.

S druge strane, Milošević je planirao, a zatim i predložio da Kongres nakon odlaska Slovenaca konstatuje novi kvorum i nastavi sa radom kao da se ništa nije dogodilo. Međutim, Slovenci tada nisu ostali usamljeni. Prekinuti Kongres napustila je i hrvatska delegacija, koja je, s obzirom na hrvatsko-srpski nacionalni sastav bila u mnogo težem položaju. U širem kontekstu složenih slovenačko-hrvatskih odnosa i u to vreme, dogovaranja o savezništvu u federaciji (a kasnije, o zajedničkom osamostaljivanju), to je bio jedan od retkih, u istinu značajnih hrvatskih činova. Da su Hrvati ostali, SKS bi jednostavno bio »otcepljen«, a ta bi se percepcija i u Jugoslaviji i u međunarodnim interpretacijama prenela na celu Sloveniju, pa bi kasniji razvoj događaja za Sloveniju bio znatno neizvesniji i bitno teži.

Privremeni prekid Kongresa zbog napuštanja slovenačke i hrvatske delegacije, pokazao se tako konačnim. U Srbiji je interpretirano da su separatistički Slovenci naišli na otpor većine jugoslovenskih komunista, kao i da je jedinstveni SKJ ključni činilac za jedinstvenu SFRJ, zbog čega će se Kongres u ovoj ili onoj formi nastaviti. Međutim, tad su već i makedonski i bosanski komunisti to uslovljavali ponovnim uključivanjem slovenačke i hrvatske delegacije.

Raspadom SKJ, opštejugoslovenske stranke više nije bilo. U republikama su nastale nacionalne stranke koje su pred sobom imale nacionalne ciljeve, a ne više i jugoslovenske. Predsednik savezne vlade Ante Marković bio je politički preslab da bi – iako je imao snažnu podršku Zapada – Jugoslaviju održao na okupu. U poslednjoj fazi je naime, neuspešno pokušao sa opštejugoslovenskom strankom, ali do dogovora o izborima na saveznom nivou nije došlo. U početku mu je pomagala i JNA, koja mu je u Sarajevu kao poslednjem jezgru jugoslovenstva, tehnički instalirala i YUTEL. Sa XIV Kongresom je, nakon Tita, otpao drugi zaštitni mehanizam Jugoslavije. Kao treći, ostala je samo još JNA. Ona se sve do maja 1990, zalagala za nastavak kongresa. Kad joj to nije uspelo, u saradnji sa Miloševićevom suprugom Mirjanom Marković pokušala je da propali SKJ nadomesti naslednik: SKJ – Pokret za Jugoslaviju. Jezgro nove stranke je bila celokupna organizacija SKJ u JNA. Početkom juna, postalo je jasno da ni Milošević više ne računa na tu opciju, jer je centralizovani jugoslovenski koncept zamenio početkom ostvarivanja velikosrpskog. U Srbiji su se SK i SSRN udružili u Socijalističku partiju Srbije, što je značilo i kraj SKJ – Pokreta za Jugoslaviju. Na taj način više nije imala »ideološku domovinu«, odnosno stranku na koju bi se oslonila, niti ljude koji bi mogli da ostvare njene planove o zavođenju vanrednog stanja u pojedinim delovima države, ili državnog udara na nivou Jugoslavije, za šta je već u više navrata imala planove, ali se uvek i predomislila.

U unutrašnjim procesima u Sloveniji, uticaj SK je polovinom osamdesetih godina bivao sve slabiji, a broj članova se počeo smanjivati. Za to je postojalo više uzroka. S demokratizacijom društva, smanjivala se važnost članstva, na rukovodeće položaje u društvu (osim u politici i još nekim sferama) moglo se doći bez partijske knjižice. Izlazak iz partije bio je takođe bez ikakvih posledica, što je posebno uticalo na veliki deo pasivnog i politički nezainteresovanog članstva. Nemoć u traženju odgovora na ekonomsku i društvenu krizu nagrizao je ugled dotad vodeće političke organizacije. Nakon Popitovog (Franc) mandata politička moć više nije bila skoncetrisana u rukovodstvu SK (iako je njegov predsednik ostajao najveći autoritet), jer se sve više delila između partijskog i republičkog predsedništva, SSRN i Skupštine (na početku svog mandata Kučan neko vreme nije ni hteo da saziva tzv. republički aktiv, odnosno koordinaciju rukovodećih političara Slovenije, a tu je praksu obnovio prvenstveno zbog potrebe jedinstvenog nastupa rukovodstva u odnosima s federacijom i domaćom opozicijom u nastajanju). Na osipanje članstva uticale su takođe, i reforme u stranci, kao i mogućnost političkog angažovanja izvan SK, u raznim organizacijama civilnog društva i novonastajajućih saveza.

Jedan od najtežih udaraca reformsko rukovodstvo je doživelo u jesen 1988, kad je, zbog »procesa četvorici« SK napustilo više od 70 uglednih intelektualaca, levičara koji su naročito bili aktivni u sekcijama Marksističkog centra, dok su istovremeno neki od njih pisali za Mladinu i druge novine, učestvovali u građanskom pokretu i time uveliko doprinosili širenju pluralizma i približavanju vlasti i opozicije. Istovremeno, te su se godine pojavili zahtevi za novim formama organizovanja, u koje bi bili uključeni i nekomunisti. Iz grupe komunista koja se organizovala u maju 1988, i od savezne partijske konferencije zahtevala odgovore u vezi sa opasnošću od vojnog puča, početkom juna je nastao aktiv komunista za demokratiju. Aktiv, koga je vodio Jože Vogrinc, očuvao je veze sa SKS, ali više nije hteo da bude u članstvu SKJ i poštuje princip demokratskog centralizma. Aktiv je takođe stupio u Odbor za zaštitu ljudskih prava i u njegovo ime, 8. juna razgovarao s Kučanom.

Odlazak »partijske intelektualne elite« je bio definitivan, a rukovodstvo je zaključilo da s potencijalom kakvog ima, ne može učiniti ništa više nego da u programskom smislu artikuliše obnovu SK i društva (što je već i učinilo). Pri tome se Kučan nadao da će uz »reku društvene obnove«, oni koji su prešli na drugu obalu bar ići u istom smeru kao SK i da će s njima biti moguće uspostaviti mostove. Povod za izlazak intelektualne grupe je bio odlazak osuđene »četvorke« na izdržavanje kazni, ali su uzroci bili dublji. Ocenjivali su, kako je izjavio Vojko Antonič, »da SK ne deluje kao avangarda, već suprotno, kao filter za avangardne ideje, inicijative, koje u pravilu, nastaju na drugom mestu«. Slavoj Žižek je paralelu za SK našao u engleskom Domu lordova »udruženju neizabranih mudraca, koje filtrira predloge parlamenta«. Napisao je da čak ne bi imao ništa protiv svojog delovanja u SK koji bi igrao avangardnu ulogu (ulogu nosioca društvenih inicijativa), kad bi SK, kao i sve druge političke organizacije, »imao filter izvan sebe, u legitimno izabranoj skupštini«.

Uprkos žestokim kritikama, reformistička struja u SKS imala je podršku u civilnom društvu, jer je i ono bilo svesno da bi, bez reformisanog SKS proces liberalizacije u jugoslovenskim odnosima, bio zaustavljen. Ta podrška (»bratska pomoć«, prema Slovoju Žižeku) je bila zamišljena kao ona koju je čehoslovačka javnost 1968. godine nudila čehoslovačkoj KP u otporu protiv SSSR. Žižek je pisao: »Pozivam svu demokratsku javnost da se pozivu za pomoć, koga ja čujem(…) odazove. Organizovanim pritiskom u pravcu političkog pluralizma, ekonomskog liberalizma i vrednosti građanskog društva (od ljudskih prava do ekologije)«. Istovremeno su iz redova alternative stizala upozorenja da slovenačko rukovodstvo ne sklapa »kupovinu krava« (besmislene poslove) s Miloševićevim rukovodstvom u stilu »pustimo ih da objedine Srbiju, samo ako oni nas ostave na miru i prihvate neke naše predloge, jer bi objedinjena Srbija bila korak ka jedinstvenoj Jugoslaviji«.

Sa druge strane je rukovodstvo bilo pod pritiskom starije generacije komunista koji su bili saglasni s većim nestranačkim pluralizmom (a i to ne svi), ali je u dozvoljavanju formiranja tzv. saveza (prethodnici stranaka) videla napuštanje revolucionarnih principa, iako, kako je to formulisao Franc Popit, u SK nisu želeli da igraju ulogu »zdravih snaga«. Za stariju generaciju je bila neprihvatljiva idejna konfuzija i situaciju u kojoj se krajem osamdesetih godina našao SK, što je Vlado Miheljek ironično opisao sledećim rečima: »Marksistički centar SKS je, da kažemo, barem na 14 dana, ako ne i svake sedmice, organizovao okrugli sto ili problemsku konferenciju, na koje smo svi pozivani da projurimo kroz partiju i kroz jednoumlje. Članovi partije su sve to skupa ne samo stoički podnosili, nego su kritikom i samokritikom čak i prednjačili. I na sve to, još bi nas i nagradili sa pola dnevnice, kafom sa šlagom i gustim sokom«.

 Unutrašnji sukob u SKS dostigao je kulminaciju kad je grupa starijih, u februaru 1989, zahtevala sastanak s Milanom Kučanom. Neki su ga branili, a drugi mu prigovarali zbog toga što je, tokom samo jedne godine SKS napustilo 9000 članova (ukupno ih je tada bilo još samo 106.000, od toga novoprimljenih samo 316, op.a), a poslednjih godina i 1400 boraca NOR, kao i da će budućnost Slovenije – s politikom koju ima SKS i ako se Jugoslavija »pocepa« - biti »klerikalno-nacionalistička«. Revolucionarna generacija se protivila uvođenju višestranačkog sistema, u tome je videla poništavanje svega za šta se borila. Ignjac Voljč je to iskazao rečima: »Čak ako je moja košulja malo i prljava, neću je nikad prevrnuti s druge strane«. U »silasku s vlasti«, u situaciji nastajanja višestranačkog sistema nisu videli nikakvog smisla. Čulo se i više emotivnih reči, poput »opet ćemo da uzmemo puške u ruke (…) ako neko umišlja da likvidira partiju i nas smesti u podzemlje«, a Popit je jasno rekao da se vlast ne održava samo »propovedanjem«, već mora da ima i kontrolu nad sudovima, sekretarijatom za unutrašnje poslove i vojskom. Kučan se branio rečima, da bi trebalo da razmisle o tome šta se tokom 12 godina dogodilo u glavama ljudi da ih reč komunizam toliko iritira, a da im to u glavu nije »sipala« aktuelna rukovodeća generacija.

Ma da starija generacija nije htela da minira Kučana – što su jasno i rekli – razlike su postale prevelike da bi ih neki mogli podneti. U takvoj situaciji rukovodstvo je tokom prve polovine 1989, još uvek istrajavalo na nestranačkom pluralizmu, iako mu je već krajem 1988, kad je došlo do inicijative za osnivanje socijaldemokratskog saveza, bilo jasno da su, kako je formulisao Lev Kreft »otvorene sve varijante političkog pluralizma, uključujući i višestrannački«. Rasprava o političkom pluralizmu koja se – u okviru rasprave o obnovi SK – odvijala u političkim organizacijama od X Kongresa - u leto 1989, je pokazala da samo deo članstva (verovatno, manjinski) i dalje prihvata ideju o nestranačkom pluralizmu, koju je do tada podržavalo i rukovodstvo, a deo članstva ne, bilo zbog toga što rešenje nalazi u starom (jednostranačkom) uređenju, bilo zbog novonastale realnosti, jer su u poslednjoj fazi rasprave (u proleće i leto 1989), već postojali politički savezi.

U januaru 1989, Predsedništvo CK SKS je još uvek zagovaralo tezu po kojoj je vizija SKS razvoj nestranačkog pluralizma, u kome će SSRN da bude politički parlament »prostor za demokratsko izražavanje, suočavanje i nadmetanje inicijativa i programa i kontrolu njihovih sprovodilaca«, dok bi kao temelj društvenog uređenja ostali socijalizam i samoupravljanje. SSRN bi se preoblikovao, zajedno sa savezima u nastajanju, dok bi se iz klasičnog parlamentarnog sistema preuzelo nadmetanje projekata i programa i afirmisala politička odgovornost njihovih nosilaca i realizatora. Istovremeno je u najužem rukovodstvu SKS zaključeno da je neophodno da se SK organizuje kao moderna stranka, kao i da se pripremi za stranačku utakmicu, a tiho napuštanje ideje o nestranačkom pluralizmu pred članstvom je opravdavalo time što se situacija promenila, što se slovenačko društvo pluraliziralo, što je za prelazak u demokratsko uređenje potrebna legitimna vlast koja bi se temeljila na »vremenski ograničenoj, podeli i demokratski kontrolisanoj strukturi institucija vlasti«, zbog čega bi »političkim subjektima trebalo omogućiti da sami odluče o tipu političke organizacije (pokret, savez, stranka i sl).«

Samosvest rukovodsta SKS je porasla u drugoj polovini 1989, kada se, zbog dosledne odbrane republičke samostalnosti (donošenje ustavnih amandmana, sprečavanje mitinga istine), njegova popularnost, prvi put nakon dugo vremena, snažno povećala. U pripremama za XI Kongres se najmlađa generacija – u nedostatku uticajnijih imena – postepeno selila u političke organe iz stručnih službi (Borut Pahor, Milan Balažič, Mirjana Križman, Miloš Čirić, Mitja Žagar i još neki), izradila moderan program u kome se zalagala za asimetričnu federaciju, poštovanje ljudskih prava, višestranačje sa snažnim civilnim društvomi za podelu zakonodavne, sudske i izvršne vlasti, kao i za »socijalizam po meri čoveka« . Do dileme je došlo povodom imena (da li ga promeniti, ili ne), jer je deo rukovodstva (uključujući i Kučana) smatrao da je SKS tokom poslednjih godina pokazao dovoljno verodostojnosti da bi se trebao stideti svog imena, pa ga ne treba menjati. Glavni problem je bilo pitanje – da li se udružiti sa SSRN, odnosno, da li uoči izbora formirati zajednički levi blok, ili ne.

Rukovodstvo SSRN je bilo protiv udruživanja, smatrajući da je najmoćnija organizacija centra i da će s lakoćom na izborima osvojiti većinu, s obzirom da je najbolja alternativa desničarskim savezima, na jednoj strani, i marginalizovanom SKS (koji se naravno, ne bi smeo previše usmeriti ka socijalističkom, odnosno socijaldemokratskom), na drugoj. Tako je smatrao Viktor Žakelj i još neki političari SSRN srednje i mlađe generacije, a podržavao ih je Jože Smole koji je gajio velike političke ambicije: »Ako SK misli da se pretvori u SSRN – biće to kraj i Socijalističkog saveza i Saveza komunista. Spor je u tome ko će koga da pridobije, mi smo masovna, frontovska organizacija centra. Iz te kuće, iz CK dolazile su tendencije da nam se onemogući da sačinimo program Socijalističkog saveza. Ja neću da prisustvujem pogrebu Socijalističkog saveza. Meni nije prihvatljivo da se pre izbora udružimo(…)« Kalkulacija se pokazala pogrešnom, jer je od SSRN-ovske »marele« nakon preoblikovanja stranke ostalo veoma malo, SKS je – naprotiv – kao pojedinacna stranka na izborima osvojio najviše glasova. Pocepanost na levici je tako (osim dominirajuće želje ljudi za promenama) bila jedan od glavnih razloga za pobedu Demosa. Na izbora SKS-SDP se našao u neobičnoj situaciji. Iako je pojedinačno bila pobednička stranka, finansijski je praktično bankrotirala (inflacija je već sredinom osamdesetih pojela mnogo novca, predviđenog za novu zgradu), a savete svojih ekonomista da osnuje preduzeća i tako obezbedi stabilne finansijske izbore, rukovodstvo nije poslušalo. Politička škola je već ranije zatvorena, časopis Komunist, koji je krajem osamdesetih bio malo čitan, iako već sasvim solidan časopis za koga su pisali čak i opozicioni autori, propao je takođe (nasledila ga je revija Evrpa koja nije imala dug život). Svi zaposleni, uključujući i funkcionere, morali su na Zavod za zapošljavanje (početkom devedesetih godina to je u Sloveniji bilo drugo preseljenje, nešto ranije dogodilo se to samo radnicima Iskre.

 ***Uspon alternativne kulture i civilnog društva, popuštanje titoizma i jugslovenstva***

U vreme dok su Sloveniju vodili Marinc i Zemljarič (Predsedništvo Republike i njegov predsednik do druge polovine osamdesetih imali su prevashodno protokolarnu funkciju, iako su neke važne poluge vlasti bile i tamo – ustavna komisija, na primer, koja je nadgledala rad SDB), osnovne postavke »titoizma« nisu dovođene u pitanje. Protivrečnost između javno proklamovanog socijalističkog patriotizma, bratstva i jedinstva (iskazanog u geslu »i posle Tita Tito«), što je ostalo nepromenjeno u političkim programima, partijskim rezolucijama, školskim udžbenicima i na proslavama i, između realnog doživljaja Jugoslavije, bila je ogromna. Veru u dotad nedodirljive jugoslovenske mitove najpre se počela rušiti u Savezu socijalističke omladine Slovenije. Počeli su napadi na najvidljivije izraze sistema, odnosno praznovanja, što će reći, na sve što je bilo povezano sa Narodnooslobodilačkom borbom i revolucijom, kao i životom i delom Josipa Broza Tita. Titov rođenda, 25. maj i sa njim povezana Štafeta mladosti (»simbol mladosti, rada i mišića«) je bio jedan od najsvetlijih simbola. Prvi put je kritikovana 1983. godine, da bi nekoliko godina kasnije, od brižljivo negovanog jugoslovenskog socijalističkog patriotizma, ostali samo jugo-rok i sport.

Studentski pokret u Sloveniji presahnuo je u drugoj polovini sedamdesetih godina, a neki od njegovih lidera su pokušavali da svoje (već u znatnoj meri izmenjene levičarske ideje) popularizuju u okviru Studentskog kulturnog centra. Vlast je bila jako uznemirena pankom, koji se u Sloveniji pojavio dosta rano, već 1977. Usledile su i druge alternativne grupe, a najveći odjek među njima imala je trbovljanska grupa Laibach, 1980. Pankerske grupe su 1981, počele da budu na meti kritika zbog propagiranja nacizma (tzv. nacipank afera). Pank je prolazio kroz medijski progon, a pankeri kroz policijsko maltretiranje. U javnoj osudi vlasti istina, nisu imale težak posao: panku su bili nenaklonjeni opšta politička i kulturna klima, kao i većina među intelektualcima tzv. građanska desnice. Istina, začetnici panka nisu imali ambiciju da menjaju svet. Bio je u prvom redu, u funkciji širenja javnog prostora, slobodnijeg delovanja i izražavanja drugosti izvan zvaničnih institucija, da bi, međutim, već sredinom osamdesetih postao deo etablirane omladinske kulture, prerastajući u multimedijalnu kulturnu aktivnost koja je počela da dobija i javne nagrade.

Pokreti civilnog društva postali su prve pazzle političke panorame Slovenije koja se počela menjati. Pogonsko gorivo im je bila rastuća krivulja kritičnosti prema nosiocima vlasti i delimično, prema sistemu, koja je među Slovencima bila protivrečna: s jedne strane, izražavali su nezadovoljstvo sa SKS i SSRN, pojedinim funkcionerima i institucijama sistema koji nisu nalazili izlaz iz krize, dok je sa druge strane, 1986, 60 odsto anketiranih imalo poverenje u sistem socijalističkog samoupravljanja.

Mirovni, ekološki, feminističkai i drug pokreti koji su sredinom osamdesetih godina tvorili snažan građanski pokret u Sloveniji, uglavnom su proizašli iz omladinskih alternativnih klubova i organizacija. U njihovom okrilju su 1984, nastali i lezbijska sekcija Lilith i homoseksualna sekcija Magnus (prva takva društva u socijalističkim zemljama). Do 1983, pokreti nisu bili organizovani. Omladinski kongres u Novom Mestu, 1982, je pokrete koji su nastajali, podržao. Naročito je bio značajan ekološki pokret, koji je nastao zbog lokalne afere: sredinom 1984, otkrivena je ekološka katastrofa s polihlornim bifenilima (PCB) na reci Kupi koju je prouzročila fabrika Iskra Semič, u srcu Bele Krajine, koja je tokom Drugog svetskog rata bila centar partizanskog pokreta. Izvor Kupe se pokazao kao najzagađeniji izvor u Evropi. Novine su to prećutale, a prva je sve podatke objavila Mladina, nakon čega su je sledili i drugi mediji. Zbog sporog i delimičnog rešavanja ekološke katastrofe je 1987, iz SKS istupio dr Dušan Plut koji je postao prvi predsednik Zelenih Slovenije. Na izborima 1990, Zeleni su dobili 8,8 odsto glasova i tada postali najjača zelena stranka u Evropi. Ekološki pokreti, ili stranke u Jugoslaviji, kao i u nekoj od njenih republika nisu se politički afirmisale. Značajan deo političke moći koju su dobili u Sloveniji, Zeleni nisu umeli da iskoriste. Zbog ideoloških podela, stranka je nakon cepanja i udruživanja, nestala, ili se utopila u druge stranke.

Popularnost alternativnih pokreta bila je na vrhuncu 1986, kada je, prema ispitivanjima javnog mnjenja, za njih znalo više od 75 odsto anketiranih, a više od 45 odsto ljudi iskazalo je spremnost da im se pridruži.

Omladinski i drugi mediji postajali su sve uticajniji: Katedra, Tribuna, Radio Študent, a posebno, pro vokativna Mladina, koja je naročito izazivala JNA. Deo kreatora uređivačke politike iz omladinskih glasila prešao je u velike novinske kuće ili popularnije revije (Teleks). SSMS se, s podrškom alternativnim pokretima i kritikom (često označavanom kao »mangupskom«) postepeno udaljavao od uloge partijskog »podmlatka«, neke vrste »kovačnice« partijskih kadrova. Omladinskim funkcionerima više nije bila automatski garantovana blistava politička karijera, bez obzira na to što je organizacija čuvala institucionalne veze (članstvo u SSRN, raznim odborima i komisijama, takođe i u organima vlasti), kao i finansijsku zavisnost od države.

S Katoličkom crkvom država je već tokom šezdesetih godina počela da traga za nekom vrtom modusa vivendi, a i sama je Crkva, naročito nakon dolaska novog nadbiskupa dr Alojzija Šuštara, krajem sedamdesetih godina, u znatnoj meri promenila način ponašanja prema vlastima. Nadbiaskup Šuštar je vlastima, na kulturan i nenametljiv način, ali jasno i odlučno rekao šta su osnovne tačke njegovog »političkog« programa. U narednim godinama reč je prevashodno bilo o tome, koliko tih zahteva i na koji način ostvariti, kako stvari ne bi izazvale previše konflikata. Crkva je s državom, u datim okolnostima ostvarila partnerski odnos, a dijalog s vlastima je zbog toga stavljala na prvo mesto, čak i na račun odlučnije podrške opoziciji koja je nastajala, što su joj iz opozicionih redova (naročito iz kruga oko Nove revijee) u drugoj polovini osamdesetih, u više navrata prigovorili.

***Opozicija u kulturi i vlast***

Jedna od prvih zvaničnih institucija koja je u prvoj polovini osamdesetih godina počela postepeno da izlazi iz okvira stiktno kulturnog delovanja, bilo je Društvo slovenačkih književnika u kome je bilo ljudi veoma različitih svetnazora, kako članova SK, tako i njegovih kritičara. Tu orijentaciju najavio je već Tone Pavče~~l~~ k koji je bio predsednik od 1979, do 1983, a još više njegovi naslednici: Tone Partljič, koji je bio predsednik od 1983, do 1987, i Rudi Šeligo, 1987-1991 (pod njegovim predsednikovanjem DSK se počelo intezivno baviti ustavnim pitanjima, nastala je ustavna alternativa). Nova orijentacija se pokazivala u otvaranju tema koje su imale i politički predznak, opiranja rastućem unitarizmu u kulturi i školstvu (zajednička programska jezgra, o čemu je DSK 19. septembra 1983, organizovalo savetovanje, a u javnosti reagovalo i pismima i upozorenjima pojedinih članova), kritičkog odnosa prema stanju u Savezu književnika Jugoslavije, odbrani umetničkih sloboda, javnoj odbrani umetnika osuđenih u drugim delovima Jugoslavije, čak i onih koji su kasnije postali veliki nacionalisti i ratni zločinci – na primer, Vojislav Šešelj. Najmasovnija i aktivnost s najvećim odjekom sredinom osamdesetih godina, bila je organizacija javne tribine pod naslovom Slovenački narod i slovenačka kultura, 9. I 10. januara 1985, u Ljubljani. Tribina je otvorila sva ključna pitanja demokratizacije i nacionalnog programa, koja su, dve godine kasnije bila sintetizovana u 57. broju Nove revije, što je bio jasan pokazatelj da je inicijativu u formulisanju slovenačkog nacionalnog programa preuzela intelektualna opozicija. Ti procesi su uticali i na aktivnosti društvenopolitičkih organizacija. Najmasovnija među njima, Socijalistički savez radnog naroda (SSRN) je i preko kontrole svih glavnih medija obavljao funkciju tzv. »društvene kritike« neželjenih ideja i pojava. Protiv njih se borila s tzv. administrativnim merama, odnosno zaplenom pojedinih brojeva časopisa, smenom urednika, ili uredništava, sprečavanjem objavljivanja knjiga ili pojedinih članaka pomoću veta u uređivačkim odborima, ili tako što im nisu odobravali subencije. Istovremeno je SSRN i unutar sebe širio prostor za pluralizam i 1988, je, u pravnom smislu, a pod tim pritiskom, omogućio nastajanje prvih saveza (prethodnici stranaka), polazeći od teorije o tzv. »nestranačkom pluralizmu«, u kome bi SSRN bio neka vrsta »kišobrana« za različite, svetnazorski i politički, istina različite grupe, ali u osnovi takve koje prihvataju samoupravni socijalizam.

Složena i povremeno kontroverzna borba između opozicije i vlasti u Sloveniji koja je bila odraz specifične situacije, kao i malog prostora, međusobne prepletenosti, srodničkih veza, odvijala se unutar jugoslovenskog okvira koji je odlučujuće uticao na stanje u Sloveniji. Ono se naime, u Sloveniji znatno razlikovalo od stanja drugde po Jugoslaviji, gde je »partijska država« funkcionisala na nepromenjen način.

***Armijske«noći dugih noževa«: proces protiv četvorice i politička homogenizacija***

Od 1988. godine odvijali su se različiti pokušaji disciplinovanja Slovenije i smanjivanja njenog reformističkog rukovodstva. U centru većine pokušaja bio je vrh JNA, a treba spomenuti i pokušaj Slobodana Miloševića, da nakon skupa podrške kosovskim rudarima u Cankar(j)evom domu (protivljenje nameri da se ukine autonomija na Kosovu), 24. februara 1989, organizuje tzv. »miting istine« (Milošević je do tada, masovnim mitinzima već bio uspeo da smeni rukovodstva u Vojvodini i Crnoj Gori). Miting je zatim odgođen za 1. decembar 1989, ali ga je onemogućila slovenačka milicija akcijom Sever, kojom je, sa svojim jedinicama dubinski obezbedila slovenačku teritoriju.

Pokušaja vrha JNA da se u Sloveniji uvede vanredno stanje je tokom procesa raspada Jugoslavije, bilo više, a planove za to vrh JNA je počeo da pravi 1987. godine. Što se Slovenije tiče, glavna su bila tri: u proleće 1988, čmu je sledila tzv. afera JBZT; u septembru 1989, povodom donošenja ustavnih amndmana, i 1990, povodom izbora. Nakon izbora i pobede Demosa, opasnost od intervencije JNA se još stepenovala sve do oružanog sukoba nakon proglašavanja slovenačke nezavisnosti, u junu 1991. Među konfliktnim sutuacijama su bile: pokušaj razoružavanja slovenačke TO u maju 1990; donošenje Deklaracije o suverenosti u slovenačkoj skupštini, 2. jula; zauzimanje štaba TO u Ljubljani 4. oktobra 1990 (zauzeli su ga pripadnici JNA, nakon što je Predsedništvo smenilo načelnika TO u Soveniji Ivana Hočevara i na njegovo mesto postavilo Janeza Slapara); referendum o samostalnosti i nezavisnosti Slovenije, 23. decembra 1990; donošenje ustavnog zakona o služenju vojnog roka, u slovenačkoj Skupštini, 8. marta 1991, po kojem služenje vojnog roka za državljane Slovenije više nije bilo obavezno; pokušaj zatvaranja oba obrazovna centra TO (Pekre i Ig), koji su počeli sa preuzimanjem evidencije o regrutimma i sprovođenje regrutacije, 15. maja 1991, kao i još nekih sličnih događaja.

Između tih pokušaja armijski vrh (Štab vrhovne komande oružanih snaga SFRJ koji se mogao formirati jedino za komandovanje oružanim snagama pri odbrani zemlje od spoljnog neprijatelja) je jednom pokušao da čak ubedi Predsedništvo SFRJ da uvede vanredno stanje u celoj Jugoslaviji. To je učinio u dogovoru sa Slobodanom Miloševićem i srpskim predsedavajućim Predsedništva SFRJ Borisavom Jovićem koji je zbog toga, da bi vojsci omogućio sprovođenje plana dao ostavku (koju je potom povukao). S tim ciljem su 12, 14, i 15. marta sazvali zajedničku sednicu Predsedništva SFRJ i Generalštaba, a deo sednice se održavao u bunkeru Generalštaba JNA na Dedinju. Izbor mesta učinjen je s ciljem zastrašivanja Predsedništva, a JNA je sednicu i snimala, kako bi javnosti pokazala ko su »razbijači« Jugoslavije. Akcija armijskog vrha nije uspela, iako je u međuvremenu ministar odbrane Veljko Kadijević odleteo u Moskvu da traži podršku, ali je nije dobio.

Tokom osamdesetih godina vanredno stanje je više puta uvođeno na Kosovu, prvi put 1980. godine, povodom masovnih demonstracija kosovskih Albanaca koji su tražili da Kosovo postane republika. Na zahtev vojnog vrha, Predsedništvo je ponovo uvelo vanredno stanje nešto više od godinu dana pre raspada Jugoslavije, u februaru 1990. godine. Predsednik Predsedništva dr Janez Drnovšek se istina, prilikom glasanja uzdržao, ali nakon toga naredbu potpisao. Vojska je u početku trebalo da deluje samo demonstrirajući silu, zauzimajući ključne komunikacije, kako bi time postigla psihološki efekat, dokb bi reagovala samo ako bi bila napadnuta. Ali, dobila je pravo na upotrebu oružja. Uvođenje vanrednog stanja na Kosovu vremenski se poklopilo sa zathevom da Predsedništvo politički i pravno onemogući višestranačke izbore, jer bi navodno, pobeda nacionalnih stranaka dovela do razbijanja Jugoslavije. Armijski vrh je istovremeno pripremao i plan »kosovizacije« Slovenije i Hrvatske, ako do izbora dođe. Na kraju je, kao i u više navrata ranije, od te namere odustao , jer za njih, osim kod Miloševića i srpskih predstavnika (iz Srbije, jer je bosanski član Predsedništva, rodom Srbin, Bogić Bogićević je njegov predlog odbijao) nije dobijao podršku. Nakon toga, JNA je pokušala da utiče na izbore u Sloveniji. Protiv Jože Pučnika, predsednika Demosa i kandidata za predsednika slovenačkog Predsedništva, vojni organi u Mariboru podneli su optužnicu zbog plakata s naslovom »Demos za slovenačku vojsku«, koga je Pučnik potpisao. S plakatom je navodno »grubo vređao JNA s tvrdnjama da vojska nije sposobna da brani državu od spoljnog neprijatelja, da ubija našu decu, zagađuje(truje) našu privredu i ugrožava našu slobodu«. Mariborski javni tužilac je prijavu odbacio, čime se Demosu podrška samo povećala.

Do prvog pokušaja JNA da u Sloveniju uvede vanredno stanje, došlo je dve godine ranije, u proleće 1988. Do pokušaja je došlo nakon zabrane članka Vlade Miheljaka, kolumniste Mladine, popularno nazvanog »Noć dugih noževa«. Do povremenih nesporazuma između Slovenije i JNA dolazilo je tokom celog posleratnog perioda, izrazito u vreme osnivanja teritorijalne odbrane 1968. godine i njenog naoružavanja. JNA je Sloveniju svo vreme sumnjičila da namerava da osnuje sopstvenu vojsku koju je izgubila 1945, utapanjem slovenačke partizanske vojske u JA. Međutim, JNA je u Sloveniji slovila za narodnu, jer je naime, ljudima mnogo pomagala prilikom prirodnih katastrofa i učestvovala u raznim građevinskim projektima; između ostalog, na primer, pomagala je pri izgradnji aerodroma Brnik. Saradnja s njom je uglavnom bila dobra, iako Slovenci generalno, sa vojskom nikad nisu bili oduševljeni, kao što je to bilo karakteristično za druge delove Jugoslavije. Zbog toga se u Sloveniji, tokom osamdesetih godina i razvio snažan mirovni pokret.

Zamerke su počele da se gomilaju u drugoj polovini osamdesetih godina. Na okruglim stolovima, kao i u tektovima slovenački pisci su se počeli zalagati za uvođenje civilnog nadzora nad JNA i njenu temeljnu reorganizaciju (smanjenje izdvajanja za vojsku, nacionalno homogene jedinice, civilno služenje vojnog roka). Kritikovani su pojedini megalomanski oružani projekti (proizvodnja supersoničnog aviona – za projekat je javnost saznala krajem 1987). Kritikama koje su potkopavale ugled JNA, su se sve češće pridruživali zahtevi slovenačkih političara – na samo na raznim zatovrenim sastancima, već i u Saveznoj skupštini i u javnim govorima – za smanjivanje troškova i ukidanje do tada nedodirjivih privilegija. To je JNA smatrala posezanjem u njenu sopstvenu egzistenciju. Armija, uverena da je Jugoslavija tik pred raspadom, našla se, kako je to okarakterisao tadašnji ministar odbrane Branko Mamula »pred izazovom da zaustavi nemile događaje«. S konretnim akcijama je počela 1987. godine, ma da podrobniji uvid pokazuje da je politički teren pokušala da pripremi najmanje godinu dana ranije, na XIII Kongresu SKJ, u junu 1986 (kongresne rasprave i polemike su već prilično jasno pokazivale sukob Slovenije sa »drugima«). Delegati JNA su u organizovanim i dobro pripremljenim nastupima tražili da vojska dobije status ravnopravne, partnerske društvene snage, koja bi mogla legalno da poseže u društvene odnose. Suština njihovih rasprava bila je (kako je slovenačkom rukovodstvu poručio general Ivan Dolničar): »Ako Savez komunista i druge društvenopolitičke snage nisu u stanju da vode državu, vojska ima sva prava da preuzme to vođstvo«. Usledili su, politički i propagandni rat vrha JNA protiv Slovenije, a pojedinim njenim glasilima (Mladina, Delo, Nova revija) i političarima, brojne analize koje su trebalo da dokažu »kontrarevoluciju« u Sloveniji, kao i sastanci najviših partijskih i državnih organa sa slovenačkim rukovodstvom. Isti scenario se zatim ponavljao sve do 1991. godine.

Delo je 4. februara 1988, objavilo tekst pod naslovom »Admiral usred gladi« u kome je August Pudgar izveštavao o poseti saveznog sekretara SSNO Etiopiji i zaključivanju vojnog sporazuma, na osnovu koga bi Jugoslavija nabavljala oružje za Etiopiju, a Mladina je nešto kasnije (12. februara) objavila komenta Gorazda Suhadolnika »Mamula go home!«.

Ljubljansko osnovno tužilaštvo je u dogovoru sa slovenačkim političkim rukovodstvom, protiv Pudgara i Franca Zavrla (odgovornog urednika Mladine) pokrenulo krivični postupak zbog uvredljivog pisanja na račun oružanih snaga SFRJ i ministra odbrane Branka Mamule. Mamula je nešto kasnije doživeo još jedan napad Mladine koja je pisala o tome, kako mu vojnici grade vilu, dok su na naslovnici bili nacrtani egipatski robovi tokom izgranje piramida. Nezavisno od pisanja slovenačke štampe, na kraju su Mamulu njegova agresivnost, arogancija i sukobi s uticajnim generalima stajali položaja saveznog sekretara SSNO (po isteku funkcije nije dobio još jedan mandat, iako je to bilo uobičajeno). Zamenio ga je njegov pomoćnik Veljko Kadijević, pa je tako preko njega Mamula održao svoj uticaj na glavne odluke vrha JNA, sve do povlačenja JNA iz Slovenije.

Organizovani pritisak armijskog vrha na slovenačko rukovodstvo i Soveniju počeo je da se stepenuje. Na zahtev vojnog vrha, Predsedništvo SFRJ je 18. februara 1988, raspravljalo o napadima na JNA u sredstvima javnog informisanja. Na sednici su osuđeni napadi na JNA i upozoreno je na opasnost njihovog potcenjivanja u pojedinim sredinama, naročito u Sloveniji. Zahtevano je da nadležni civilni, a ako je potrebno i vojni organi preduzmu odgovarajuće mere. O isto temi je 8. i 10. marta raspravljsalo i Predsedništvo CK SKJ koje je zahtevalo »idejnopolitičku diferencijaciju« s onima koji odbacuju koncept svenarodne odbrane. Nakon rasprave, Predsedništvo je imenovalo radnu grupu za pripremanje informacije o napadima na JNA, koju je Predsedništvo trebalo da usvoji na narednoj sednici. Radna grupa je za polazište uzela informacije koje je priredila analitička grupa Ministarstva odbrane i u kojoj su kritikovani Mladina, Katedra, Tribuna i Nova revija, kao glasila, koja najjednostranije, najtendencioznije i »društveno neprihvatljivo« tretiraju JNA. Prema zaključcima iz te informacije su navedeni i neki drugi časopisi i revije koji su se isto tako protivili ulozi JNA u sistemu socijalističkog samoupravljanja i prikazivali je kao konzervativnu snagu bez nadzora, i kao sedmu republiku, a suprotstavljali se i programu njene modernizacije; tražili su da se JNA ne meša u politički život, radikalno smanjivanje sredstava za JNA, uvođenje nacionalno homogenih jedinica, komandovanje na jezicima naroda i narodnosti, kao i civilno služenje vojnog roka; procenjivali su da je sistem u armiji staljinistički. Osnovna primedba u toj informaciji je bila da su autori tih tekstova samo izvršioci politike slovenačkog rukovodstva, da slične stavove iznose i javni radnici, a da slovenačke vlasti na to, uprkos upozorenjima vojske i zajedničkom sastanku, ne reaguju.

Na sednici Saveznog saveta za zaštitu ustavnog poretka, 16. marta 1988, prihvaćene su ocene slične onima koje je 18. februara usvojlo savezno Predsedništvo. Savet je političkoj liberalizaciji u Sloveniji pripisao kontrarevolucionarni karakter. Pripremio je takođe dokument pod naslovom »Informacija o napadima na temelje SNO, JNA i SDB », čija je sadržina u javnost dospela tek 28. marta. O tim se ocenama potom raspravljalo i na drugim nivoima u federaciji: već prvog dana nakon sednice Saveta za zaštitu ustavnog poretka, 17. marta, ponovo Predsedništvo CKSKJ; takođe i sekretari za unutrašnje poslove sa saveznim sekretarom (istog dana) i predsednici republičkih saveta za zaštitu ustavnog poretka s predsednikom saveznog Saveta za zaštitu ustavnog poretka (29. marta). U međuvremenu je najznačajnija bila sednica vojnog saveta (Savet oružanih snaga SFRJ), 25. marta na kojoj je najavljeno neposredno intervenisanje vojnih pravosudnih organa, a po potrebi, i vojnih jedinica u Sloveniji. Savet je formalno bio samo savetodavno telo Saveznog sekretarijata NO. Iako nije imao izvršna ovlašćenja, bio je veoma uticajan, jer je u njemu sedela glavnina vojnog vrha, komandanti armija i komandanti republičkih TO. Uticaj su preko njega vršili i neki penzionisani generali. Stavovi vojnog saveta su bili znatno oštriji od stavova saveznog Saveta za zaštitu ustavnog poretka i saveznog Predsedništva, a njih su objavili i mediji.

Slovenačko rukovodstvo se tim ocenama, na svim sednicama u Beogradu oštro suprotstavljalo. A vojni vrh je – pre nego što je taj ciklus osuda na račun zbivanja u Soveniji završen – već nakon februarskih sednica oba savezna predsedništva, državnog i partijskog - ocenio da su stavovi oba predsedništva dovoljna politička i pravna osnova da bi mogao da počne da deluje, iako Predsedništvo SFRJ, kao vrhovni komandant objektivno, vojsci nije dao nikakva neposredna uputstva ili zadatke.

Iz dostupnih izvora i svedočenja moguće je u glavnim crtama proceniti kakve je mere vojni vrh imao u vidu. Prva namera je verovatno bila da se pritovore i osude pisci negativnih tekstova i pripadnici civilnog društva, zastraše Slovenci i limitiraju ili spreče procesi demokratizacije koji su bili u toku. Istovremeno bi u jugoslovenskoj javnosti diskreditovali slovenačko rukovodstvo, da bi potom bilo smenjeno. U raspravama na sednicama mogla se prepoznati težnja za traženjem »zdravih snaga«, kao i za to da se slovenački rukovodioci međusobno posvađaju, prvenstveno kako bi razdvojili Milana Kučana, predsednika Predsedništva CK SKS i Staneta Dolanca, tadašnjeg slovenačkog člana Predsedništva SFRJ. Kod Dolanca su računali na njegovu projugoslovensku orijentaciju i mogućnost da u eventualnim čistkama preuzeo vodeću ulogu u Sloveniji, ali je on ostao Kučanov saveznik. Na isti način su potencirali i razlike između Janeza Stanovnika, predsednika Predsedništva Slovenije i Kučana. U igri je takođe bio i »kosovski scenario, prema kome bi, u Sloveniji, na osnovu ocena o kontrarevoluciji, makar privremeno bile uvedene posebne mere, odnosno vanredno stanje.

Armijski vrh je nakon toga pojedine poteze »u hodu« prilagođavao tom okvirnom cilju. Već prema tome, kakve su rekacije bile na saveznom nivou i u Sloveniji.

Dan nakon sednice Vojnog saveta, 26. marta, general Ljubljanske armijske oblasti Svetozar Višnjić ( koji se inače, sve vreme zalagao za korektne odnose sa slovenačkim rukovodstvom), pitao je načelnika SDB Ivana Eržena i ministra unutrašnjih poslova Slovenije Tomaža Ertla, da li bi slovenački bezbednosni organi bili u stanju da kontrolišu situaciju, ukoliko bi došlo do masovnih okupljanja povodom pritvora koja bi, zbog kontrarevolucije u Sloveniji, naložio vojni tužilac. S obzirom na to da (njih dvojica) nisu hteli da razgpvaraju sami, u Gozd Martuljku su se sastali s predsednikom Predsedništva CKSKS Milanom Kučanom i članom predsedništva SFRJ Stanetom Dolancom. Višnjić je, kako je rekao, imao nalog da, u slučaju eventualnih javnih odziva na demonstracije najpre zaštiti vojne objekte, oficire i njihove porodice, a slovenačkim bezbednosnim organima vojska bi pomogla, ukoliko oni sami ne bi bili u stanju da obezbede javni red.

Nakon sastanka s Višnjićem, Dolanc se o tome raspitao kod predsednika saveznog Predsedništva Makedonca Lazara Mojsova, koji o merama Vojnog saveta nije ništa znao. Isti rezultat dobio je i Kučan koji se raspitao kod predsednika Predsedništva CKSKJ, Vojvođanina Boška Krunića.

Za 29. mart je već bilo predviđeno da Predsedništvo CKSKJ nastavi sa raspravom o napadima na temelje SNO i JNA. Slovenački članovi Predsedništva su na sednici (72. sednica, 29. marta 1988), spomenuti nacrt zaključka, koga je prethodno sačinila radna grupa Predsedništva CK SKJ, odbacili kao neprihvatljiv. Na sednici su, uprkos tome iznošeni zahtevi za hapšenjima u Sloveniji. Kučan se tome oštro protivio i odbacio teze po kojima se u Sloveniji izvodi kontrarevolucija, kao i da su pripadnici JNA u Sloveniji ugroženi, i da je reč o koordiniranom delovanju specijalnog rata, povezano s neprijateljskom emigracijom. U odnosu na ono što je Vojni savet naložio Višnjiću, ocenio je, da je Savet postao nezavisan politički organ, jer za njegove postupke nisu znali ni Predsedništvo SFRJ, niti drugi organi. Ministar odbrane Veljko Kadijević je u svojim intervencijama na sednici, stalno iznova napadao Sloveniju zbog kontrarevolucije. Za postupke i zahteve Vojnog saveta, da se 9. Armija pripremi za konkretne akcije se, međutim, povukao, a uputstva Višnjiću, relativizovao. Branio se da Vojni savet samo prati zaključak Predsedništva SFRJ, da se prouče mogućnosti, da u slučaju, kad civilni organi progona ne reaguju protiv onih koji napadaju JNA, postupanje preuzmu vojni pravosudni organi i to zbog toga, jer je reč o napadima na oružane snage. Zbog toga je i zapovednik 9. Armije, odnosno Ljubljanske vojne oblasti dobio nalog, da se sa odgovarajući drugovima posavetuje, kako da se taj postupak izvede i kakve bi posledice mogle da budu ako bi do takve odluke Predsedništva došlo. Nakon dugotrajne rasprave je zaključeno da delegacija Predsedništva CK SKJ poseti Sloveniju, da se sastane sa slovenačkim rukovodstvom i pokuša da uskladi ocene povodom informacije Predsedništva CK SKJ o napadima na JNA, što ne bi bilo direktno povezano sa stavovima o pretpostavljenoj kontrarevoluciji i specijalnim ratom u Sloveniji. Tako se potom i dogodilo, što je u velikoj meri razvodnilo dokument koji je potom u aprilu, bez obavezujućih zaključaka usvojen kao interni materiajl Predsedništva CKSKJ. Slovenačko rukovodstvo je, međutim, i dalje tražilo raščišćavanje odgovornosti Vojnog saveta i istrajalo na stanovištu da je bila reč o pokušaju uvođenja vanrednog stanja. Na drugoj strani, sednice najviših partijskih i državnih organa u Sloveniji su se nastavljale, a savezno Predsedništvo je na sednici 25. maja 1988, podržalo armijsku interpretaciju događaja. Slovenački predstavnici su i na toj sednici istrajali na tome da je postojala opasnost od vojnog puča i da će zbog toga slovenački predstavnici u republičkoj i saveznoj skupštini zahtevati formiranje državne komisije. Naglasili su da se demokratija ne može razvijati bez tolerancije prema aktivnostima opozicije, a s njima se treba suočiti s legalnim, a ne represivnim sredstvima.

U međuvremenu je do slovenačke javnosti već došao stenogram rasprave Milana Kučana sa sednice u martu, označen inače,kao državna tajna. Dokument je navodno, poticao od Igora Bavčara koji je tada radio u RK SSRN, pa je tajno kopirao primerak koga je imao potpredsednik RK SSRN Jože Knez(kopiju je izvorno bio dobio predsednik RK SSRN Jože Smole). Predao ga je Janezu Janši, u to vreme publicisti nedeljnika Mladina i kandidatu za predsednika SSOS, koji ga je dao uredniku Mladine Franciju Zavrlu, a Zavrl, Vladi Mihaljeku. Kopije su se već počele umnožavati i širiti, a zajedno sa njima i špekulacije o pretpostavljenim planskim hapšenjima stotinjak opozicionara i političara u Sloveniji. Na osnovu stenogama Vlado Mihaljek je napisao članak pod naslovom »Noć dugih noževa« (istina, potpisan imenom narodne heroine Majde Vrhovnik, koga je koristilo uredništvo), s kojim je upozorio na opasnost uvođenja vanrednog stanja u Sloveniji. Članak je trebalo da se pojavi u Mladini 10. maja, ali ga je uredništvo na zahtev SDB i tužioca moralo povući.

 SDB je otvorila istragu o tome, kako je stenogram prispeo do javnosti, pri čemu je tajno pretresla i prostorije u kompjuterskom preduzeću Mikroada, gde je bio zaposlen Janez Janša. Tako je otkrila stenogram s Kučanovim nastupom, kao i Višnjićev dokument o podizanju borbene gotovosti (poverljiv vojni dokument br. 5044-3, s danom 8. januara 1988, u kome je komandant Ljubljanske armijske oblasti, zbog situacije u Sloveniji pooštrio mere bojeve gotovosti svojih jedinica). Deo dokumenata Boršt~~e~~ner je kopirao i kopiju predao Tasiću, a ovaj ju je dao Janši. Slovenačka služba državne bezbednosti je dokument pronašla tokom tajnog pretresanja u Mikroadi (istraživala je kako je magnetogram sa sednice P CK SKJ dospeo u javnost). O nalazu je obavestila slovenačko rukovodstvo, a nakon gotovo četrnaestodnevnog oklevanja i vojni vrh. Nije joj naime, bilo jasno da li je JNA, sve to zajedno podmetnula slovenačkom rukovodstvu. Nakon toga je Stane~~tu~~ Dolanc~~u~~ prilikom susreta s načelnikom bezbednosne službe JNA Ilji Ćeraniću postaviol~~jeno~~ pitanje – šta je s tim vojnim dokumntima; Ćeranić o tome ništa nije znao; Dolanc je shvatio da je napravio grešku, pa je obavestio Tomaža Erla, a slovenačka SDB je na to morala da obavesti JNA. Na zahtev vojnog tužioca, 31. maja sledila su hapšenja upletenih (takozvane četvorice: Janeza Janše, Davida Tasića, Ivana Borštnera, Franca Zavrla). Borštnara su uhapsile vojne vlasti, Janšu i Tasića, jer su bili civili – SDB, koja ih je nakon toga, u skladu sa zakonom predala vojnim organima. Zavrl je hapšenje izbegao tako što je otišao u bolnicu.

Na procesu, zatvorenom za javnost, Borštner je osuđen na četiri godine zatvora, Zavrl (urednik Mladine) koji se jedini branio sa slobode (uoči hapšenja nalazio se u bolnici), Janša na 18 meseci, aTasić na pet meseci. Sva četvorica su, do pravosnažnosti presude, pušteni, a slovenačke vlasti su im, koliko su dozvoljavale zakonske mogućnosti odlagala izdržavanje kazni, a itovremeno na adresu Predsedništva SFRJ upućivale brojne predstavke za pomilovanje. Nakon toga su im omogućile zakonski najpovoljnije moguće izdržavanje kazne, a po isteku približno trećine kazni, kad je odlučivanje o njima prešlo u njihovu nadležnost, prevremeno oslobodile.

Dok je proces trajao, politički centar nacionalne homogenizacije je postao Odbor za zaštitu ljudskih prava. Osnovan je na inicijativu Igora Bavčara 3. juna 1988, kao Odbor za zaštitu prava Janeza Janše.Činilo ga je više od hiljadu različitih organizacija, koje su delegirale više od 300 poverenika, kao i više od sto hiljada članova. Postao je najsnažnija organizacija civilnog društva u vreme »slovenačkog proleća«, udružujući ljude veoma različitih –čak i suprotstavljenih – nazora. Organizovao je razne forme protesta, koji su dostigli vrhunac skupom desetak hiljada ljudi, 21. juna, na Trgu oslobođenja u Ljubljani. Tokom suđenja, neprekidno su trajali masovni protesti pred vojnim sudom u Roškoj ulici.

Odbor (koji se formalno nije ni prijavio niti registrovao), delovao je od početka juna 1988, do aprila 1990, učestvujući u međuvremenu u pregovorima o tome, kakvo bi trebalo da bude izborno zakonodavstvo (u jesen 1989, organizovao ih je SSRN), kako ~~iako~~ su političke stranke tada već postojale, pa je delovao samo formalno. Odbor se u odnosu prema vlasti postavio kao ravnopravan faktor, a njegov predsednik Bavčar je sve vreme razgovarao s najvišim predstavnicima slovenačkih vlasti.

Predstavnicima Odbora bio je dozvoljen nastup u Skupštini, a organi vlasti i političke organizacije su odgovarali na njegova popularna javna saopštenja. Savet za zaštitu ustavnog poretka je početkom septembra 1988, procenjivao »da je Odbor objektivno postao paralelna politička struktura, koja deluje mimo SSRN i drugih političkih organizacija« i »da se pojavljuje kao partner državnih organa«.

Tokom procesa četvorici Odbor je bio svestan da mu je slovenačka politika potrebna, jer je služio kao zaštitna barijera između nje i vlasti u Beogradu, ali se pri kraju to stanovište počelo menjati. Pojedinci iz Odbora pokazali su želju da aktivnije posežu u unutrašnje odnose u slovenačkom rukovodstvu. Delovanje Odbora je tako, od jeseni 1989, bilo tek formalno, jer su tada već počele da nastaju političke stranke (njihove prethodnice, tzv. »savezi«). Rukovodstvo Odbora (kolegijum) se potom razišlo po političkim savezima, koji su nastali u prvim mesecima 1989.

Slovenačko rukovodstvo je proces protiv četvorice uspešno preživelo, iako je sve vreme bilo razapeto između dnevnih pritisaka iz centra, naročito JNA na jednoj strani, i opozicije, na drugoj. Javnosti je nastojalo da dokaže da se i ono, a ne samo Odbor za zaštitu ljudskih prava (koji je svoje aktivnosti uglavnom ograničavao na pomoć črtvorici), zalaže za pravnu državu i poštovanje ljudskih prava, zbog čega je 4. oktobra 1988, pri RK SSRN osnovan Savet za zaštitu ljudskih prava i sloboda. Taj je sebi stavio u zadatak stručno i moralno pomaganje ljudima kojima se u Sloveniji krše prava, bez obzira na njihovu narodnost, pripadnost po rođenju ili uverenju i bez obzira na to – ko je odgovoran za njihovo kršenje. Istovremeno, Savet je trebalo da doprinese uspostavljanju takvog pravnog poretka, koji bi već na ustavnopravnoj podlozi omogućavao ostvarivanje ljudskih prava, pri čemu bi se poštovale i međunarodne norme. Predlog za osnivanje takvog saveta bio je iniciran još nekoliko meseci pre procesa protiv četvorice, jer je SSRN time hteo da udovolji rastućim javnim zahtevima za zaštitu ljudskih prava. Savet je delovao do uspostavljanja institucije zaštitnika ljudskih prava (ombudsmana), nakon usvajanja novog slovenačkog ustava 1991, nastojao je da pomogne velikom broju ljudi i u javnosti stekao veliki ugled.

***Traženje konsenzusa o nacionalnom programu između vlasti i opozicije***

Situacija u Jugoslaviji je 27. februara 1989, opoziciju i vlast dovela do zajedničkog nastupa u Cankar(j)evom domu, u znak podrške štrajku rudara na Kosovu. Rudari su štrajkovali s ciljem odbrane autonomije Kosova koju je Slobodan Milošević, ustavnim izmenama želeo da ukine. Tada je i počeo primetan konsenzus u traženju zajedničkog nacionalnog programa, čemu je bio posvećen niz sastanaka u proleće 1989. godine.

Radna grupa Koordinacionog odbora je do kraja marta pripremila deklaraciju, za koju se predlagana različita imena (Slovenačka deklaracija 1989, Deklaracija o slovenačkoj narodnoj volji 89, Deklaracija o slovenačkoj političkoj volji 89). Taj predlog je zatim popravljan, ma da se već pri toj verziji pokazalo da su političke organizacije na vlasti (SK, sindikati, Savez boraca) prema dokumentu nisu odredile, s time što nisu videle neki poseban razlog da deklaracija uopšte bude doneta.

Na drugoj strani, pogotovo se Slovenačkom demokratskom savezu činilo da nacrt deklaracije nije dovoljno radikalan, njeno donošenje presporo, pa je zbog toga njegov Izvršni odbor 28. marta usvojio svoju deklaraciju koju je pripremio Dimitrij Rupel i koja je nosila naslov Slovenačka deklaracija 89. Već istog dana je predstavljena na glavnoj skupštini SDS, a alternativni deo Koordinacionog odbora (Slovenački demokratski savez, Socijaldemokratski savez Slovenije, DSP, Seljački savez i Odbor za zaštitu ljudskih prava) je predložio da Odbor prihvati Rupelovu verziju, s namerom da je predstave na sednici RK SSRN, 26. aprila. Jože Smole je Rupelov nacrt odbacio kao »potpuno neprihvatljiv«, tvrdeći da će biti voda na mlin onima koji u Sloveniji traže separatizam. Rupelov dokument (u pisanju je učestvovao i France Bavčar) je potom 8. maja, na protestnom okupljanju zbog Janšinog hapšenja (odlazak na služenje kazne) javno predstavljen kao Majska deklaracija 1989, da bi odmah počelo i prikupljanje potpisa.

Osnovni zahtevi Deklaracije su bili:

1. Hoćemo da živimo u suverenoj državi slovenačkog naroda.

2. Kao suverena država samostalno ćemo odlučiti o povezivanju s južnoslovenskim i drugim narodima u okviru obnovljene Evrope.

3. Slovenačka država može biti utemeljena samo na poštovanju ljudskih prava i sloboda, demokratiji, koja uključuje politički pluralizam, društvenom uređenju koje obezbeđuje duhovno i materijalno blagostanje u skladu s prirodnim datostima i u skladu s ljudskim potencijalom građana Slovenije.

Dokument su potpisali DSP, Slovenački demokratski savez, Slovenački hrišćansko-socijalni pokret i Socijaldemokratski savez Slovenije. Odbor za zaštitu ljudskih prava nije potpisao, takođe ni SSOS. Ovaj poslednji je prvenstveno naglašavao opšta, odnosno građanska prava (suverenitet građana), dok su drugi, uslovno rečeno »narodnjački« blok na prvo mesto stavljao narodna prava (suverenost naroda).

Tome nasuprot, vlasti su napisale tzv. Osnovnu povelju koja je bila znatno komplikovanija, kao i manje radikalna od Majske deklaracije, a rešenje je tražila u okviru jugoslovenske federacije i još uvek je zagovarala samoupravljanje, ma da u redefinisanom obliku.

Takmičenje između jedne i druge povelje iskazalo se tokom prikupljanja potpisa, a ilustrativno za tadašnju situaciju je, što su mnogi potpisali obe. U narednim mesecima opozicija je Osnovnoj povelji prigovorila da unapred pristaje na federalni okvir, zbog čega ometa proces osamostaljivanja. Na drugoj strani, vlast je u odnosu na teze iz Majske deklaracije najpre rekla da »zahtevaju slovenačku državnost bez socijalizma, samoupravljanja i Jugoslavije«. Više od same Majske deklaracije »koja je u suštini proizvod krize i nesređenih međunacionalnih odnosa, pritisaka i pretnji, kojima je Slovenija u ovom trenutku izložena«, kako je konstatovano u Predsedništvu SRS, vlasti su se uznemirile zbog antikomunističkih tonova na skupovima, kao i zbog ocena nekih govornika da slovenačko rukovodstvo nije legitimno i da ne vlada situacijom. Teza da slovenačko rukovodstvo ne vlada situacijom i da bi ga trebalo srušiti je, naime, koristila i Miloševićeva propagandna mašinerija tzv. antibirokratske revolucije.

Opozicija i vlast su, uprkos razikama, iskazanim u oba dokumenta, na jesen nastavili pregovare za Smoleovim tzv. okruglim stolom, u okviru SSRN. Okrugli sto je formiran na sastanku 22. I 23. septembra (tada je donet i privremeni poslovnik), a dan pre toga je njegovo formiranje potvrdilo Predsedništvo RK SSRN. Istovremeno su se, od februara do aprila 1989, u SSRN odvijale rasprave o političokom pluralizmu, koje su zaključene 26. aprila, sednicom Predsedništva SSRN. Osnovni predlog je bio da se u Sloveniji uvede nestranački pluralizam, što je značilo da političkih stranaka izvan SSRN ne bi bilo. Za to se naročito zalagao SK (kao i ostale društvenopolitičke organizacije). Kučan je svoje verovanje u budućnost nestranačke demokratije čak iskazao ovim rečima: »Najnerazumnije je to, da tom najsvetlijem dostignuću političke demokratije, što će reći OF, kopamo grob. Bolje bih razumeo da pokopavamo partiju…« SSRN bi se restruktuirao tako da »obezbedi prostor za izražavanje, suočavanje i konkurenciju različitih programa organizovanih političkih subjekata«, a morao bi učiniti »,sve, kako bi, u skladu sa ustavom definisanom funkcijom postao prihvatljiv za nove pokrete i saveze». Delovanje novih udruženja, saveza i pokreta u okviru SSRN ocenjivano je kao značajan doprinos njegovoim aktivnostima, a kao osnovna otvorena dilema videla se u tome, da li da SSRN bude samo koalicija različitih saveza, ili da očuva i individualno članstvo. Predstavnici saveza i SSOS su se zalagali za višestranačje. Predstavnici SK su izjavili da se partija odriče specijalnog statusa u SSRN koji joj po ustavu pripada, ali su se suprotstavljali tome da novoustanovljene organizacije i savezi dobiju 51 odsto mesta u RK SSRN. Opozicija se tome usprotivila, pa na kraju, okrugli sto nije uspeo. Opozicija – njene stavove je najčešće predstavljao Jože Pučnik – je bila uverena da vlast želi da je s okruglim stolom izigra, zbog čega je deo opozicije svoje poglede na izbore sažeo u izjavu »Kakve izbore hoćemo«, a sumnjičavost u odnosu na dobronamernost vlasti iskazala u izjavi »Zašto na takvom okruglom stolu ne želimo da učestvujemo«.

***Ustavne bitke i ustavna nezavisnost***

Poslednji jugoslovenski ustaviz 1974. godine bio je, zbog svoje (kon)federativnosti, za brojne jugoslovenske političare, pogotovo srpske, sporan već u vreme donošenja. Dok je Tito bio živ to nije bio veći problem, jer je o interpretaciji, istina, u mnogo čemu dvosmisleno i maglavito napisane goleme sadržine, brinuo SKJ. Srpski političari, kao i deo rukovodstva JNA, radili su protiv ustava ispotiha i oprezno. Nakon Titove smrti počeli su ga i javno napadati. Tvrdili su da, u njemu napisan »Kardeljev koncept federacije« znači početak raspada Jugoslavije. Zvanični pokušaji da se ustav promeni počeli su već u novembru 1979. Kako je Tito umro, pre nego što je do toga došlo, uvedene su samo promene zbog njegovog ustavom određenog položaja, koje su se odnosile na to (Tito je bio doživotni predsednik SFRJ, a po funkciji je, kao predsednik SKJ u Predsedništvu predstavljao i SKJ, a nakon njegove smrti predsednici predsedništava iz pojedinih republika i pokrajina,imali su jednogodišnji mandat po određenom redu).

Uprkos rastućoj krizi koja je iziskivala ustavne promene, pogotovo u sferi ekonomije, saglasnost nije bilo moguće postići (problem su u prvom redu, bili Srbi, koji su hteli da eliminišu federalni status obe pokrajine), u proleće 1985, sačinjen je dokument »Kritička analiza delovanja političkog sistema socijalističkog samoupravljanja«, koji u zvaničnim raspravama nije dovodio u pitanje osnove društvenog uređenja i ustava. Nezvanična javna rasprava, koja se odvijala u okviru tekstova u brojnim publikacijama (prema gruboj proceni, u to je vreme o jugoslovenskom političkom sistemu, napisano više od 50 knjiga), novinskih polemika, televizijskih i radio emisija, na različitim okruglim stolovima i savetovanjima, išla je u dva pravca s različitim predznacima. Zagovornici ponovne centralizacije Jugoslavije su posebno kritikovali (kon)federalizam, u kome su videli glavnog krivca za jugoslovensku krizu. Protivnici tih teza zauzimali su se za veću samostalnost republika. Naročito su kritikovali utopijski karakter sistema i u jednoj su se varijanti zalagali za povratak na državni socijalizam, a u drugoj pak, za uvođenje klasičnog »građanskog« sistema. Pod tim pritiscima je na kraju popustilo i savezno rukovodstvo, sa argumentom da, ekonomski sistem nije moguće promeniti bez promene ustava, pa je u novembru 1986, Predsedništvo SFRJ usvojilo nacrt predloga za promene. S promenama ustava su se potom složila sva republička rukovodstva, ali su mnoge predložene tačke bile problematične: predlog Srbije koja je zahtevala da se njen položaj izjednači sa drugim republikama (odnosno, ukine status autonomnih pokrajina kao konstitutivnih elemenata federacije, što su predstavnici Vojvodine i Kosova odbacili, a protiv je bila i Slovenija). Slovenci su odbacivali predloge o načinu finansiranja JNA, za smanjivanje broja pitanja o kojima se odlučuje konsenzusom u Veću republika, za promenu načina izbora Predsedništva SFRJ, promenu položaja autonomnih pokrajina kao polazišta za promenu položaja republika, zahteve, da se u nadležnost federacije uključe i odgoj i obrazovanje i još neke). Unatoč tome, slovenačko rukovodstvo je bilo saglasno sa otpočinjanjem postupka za promene i to zbog neophodnosti promena na području ekonomije, koje po mišljenju savezne vlade, nije bilo moguće sprovesti bez promene ustava, kao i zbog bojazni da će biti izloženo pritiscima iz cele Jugoslavije, da navodno, blokira promene, kao i zbog toga što je računalo da će, tokom dugotrajnog usklađivanja i poštovanja pravila konsenzualnog usvajanja amandmana, biti moguće štošta od predloženog ublažiti ili odbaciti. U Jugoslaviji su počele burne rasprave. Kritičari ustavnog sistema su, sa više ile manje sočnim izrazima i poređenjima, kao i s pozivanjem na avnojevske odluke (koje su različito interpretirane) isticali pogotovo, sledeće:

-- ustav iz 1974, je kriv za dezintegracione procese u Jugoslaviji (postoji šest država sa sve izrazitijom težnjom da ih bude osam, jer se pokrajine sve više izjednačavaju s republikama);

-- Jugoslavija je jedina savezna država na svetu koja ima dvodomni sistem, u njoj se sve odluke donose na osnovu apsolutne saglasnosti, ustav nije moguće promeniti bez saglasnosti svih skupština republika i pokrajina, elementi konfederalizma su potpuno promenili njen federalni karakter, pa bi je, zbog svega toga u ustavu trebalo jasno definisati kao jedinstvenu i nedeljivu državu;

-- federacija je samo »razvlašćeni servis republika i pokrajina«, a objektivno postoji osam autrahičnih centara, pa je zbog toga neophodno obezbediti njenu finansijsku samostalnost;

-- jugoslovenska skupština nema veće u kome bi bili predstavnici građana, čime je grubo kršeno načelo ravnopravnosti građana koji ne mogu da odlučuju na osnovu većinskog principa, preovlađuje pravo nacionalnog nad klasnim, reč je o »tiraniji manjine«, zbog čega bi trebalo osnovati veće koje bi imalo pravo veta na odluke Saveznog veća (pored Veća građama uvelo bi se ponovo Veće udruženog rada, u kome bi bili predstavnici privrednih grana). To je u Sloveniji iniciralo »ustavobraniteljstvo« u kome su se najviše isticali Milan Kučan (predsednik CK SKS), Ciril Ribičič (član Predsedništva CK SKS) i Miran Potrč (predsednik Skpštine SRS), koji su takođe bili članovi savezne ustavne komisije (Kučan je učestvovao i u posebnoj komisiji SKJ, koja se još dve godine ranije počela baviti situacijom u Srbiji). »Ustavobranitelji« su govorili da ustav ne bi trebalo bitno menjati, jer nije glavni krivac za krizu.

Povodom inicijative za promenu ustava, prvi put je u politička zbivanja zapaženije kročila slovenačka opozicija (alternativa), koja je do tada svoje kritičke stavove izražavala pojedinačno, ili u manjim grupama, odnosno društvima (izuzetak su bile organizacije civilnog društva), prvenstveno sa tekstovima u Novoj revili i drugim publikacijama, ili raspravama u uskim krugovima. Inače heterogena opozicija počela je da se interesno udružuje upravo povodom ustavnog pitanja, počela je da nastaje neka vrsta »predstranačke koalicije«, odnosno »koalicija ustavnog luka«. Društvo slovenačkih književnika je 16. marta 1987, organizovalo javnu tribinu u Cnkar(j)evom domu, kojoj je prisustvovalo oko 800 ljudi. U raspravi je naglašavano da će s amandmanima državna uprava da se centralizuje, kao i poreski sistem, javno informisanje, sistem udruživanja u društvene organizacije i društva, obrazovanje, naučno-tehnološki razvoj, da se nastoji osnažiti većinsko glasanje u Saveznom veću i proceduralno ograniči veto republika na savezne propise, što bi vodilo u pravcu veće unitarnosti, veće nadležnosti centra sistema i većih administrativnih nadležnosti u uređivanju ekonomskih odnosa. Ti su se stavovi u znatnoj meri poklapala s internim ocenama slovenačkog rukovodstva, iako ono to nije javno priznavalo, već je s opozicijom javno polemisalo, kako na tribini kojoj su prisustvovali Ribičič i Potrč, tako i po novinama. Nacrt amandmana na ustav SFRJ, Savezno veće je »u paketu« usvojilo na sednici 29. decembra 1987, i time o njima otvorio javnu raspravu, a polovinom oktobra 1988, na njegovoj osnovi, i konačni predlog dopuna ustava. Za njega su glasali slovenački delegati, a na kraju je amandmane potvrdila i slovenačka Skupština. Zagovornici centralizma su preko Predsedništva SFRJ u Skupštini SFRJ pokušali da načnu i pitanje onih amandmana koji nisu bili prihvaćeni (o ukidanju predsedništava republika i pokrajina, jedinstvenom poreskom i monetarnom sistemu, apsolutnoj prednosti saveznog zakona u odnosu na republički isl). Nakon što im se to nije posrećilo, u Srbiji su (nakon uspešno provedene mitingaške politike i novoimenovanih rukovodstava u Vojvodini i Crnoj Gori) počeli da se pripremaju za promenu svog ustava, što se i dogodilo nešto kasnije, u februaru 1989. S promenom srpskog ustava, promenjeno je posredno i jugoslovensko ustavno ustrojstvo. Rasprava o ustavnim amandmanima u Sloveniji se nastavljala. Zagovornici alternativnih ustavnih rešenja su na konkretnim primerima dokazivali da se s amandmanima centralizacija povećala, imajući u vidu odnos između saveznih i republičkih zakona kad su u koliziji. A, ankete javnog mnjenja su pokazivale da se zbog »ustavobraniteljstva« i uprkos kritikama ustavne alternative, poverenje u slovenačko rukovodstvo čak povećalo. Političari su i sami javno govorili da se centralizacija povećala, ali da povećane nadležnosti na pojedinim područjima ne znače i krunjenje suvereniteta. Skupština nije videla razlog za sprovođenje referenduma o ustavnim amandmanima (vlast je istina, sve do usvajanja amandmana, pitanje referenduma ostavljala otvorenim). Takođe, priznavali su da nije učinjeno dovoljno na promeni sistema. Očekivanja dela ustavne opozicije, da će Slovenija još 1987, ili 1988, odbiti raspravu o jugoslovenskom ustavu i promenila slovenački (kao što je to učinila 1989), znači, pre nego je Srbija s promenom svog ustava formalno prva načela jugoslovenski pravni sistem, bila su nerealna. Uvođenje vanrednog stanja u tom slučaju ne bi moglo da se spreči. Svet je još uvek bio izrazito bipolaran, realni socijalizam u krizi, ali živ, jugoslovenska svest još uvek snažna, a vojska je brižljivo pratila zbivanja u Sloveniji i već se, najmanje od leta 1987, pripremajući za posezanje u civilnu sferu. Osim toga, ni u slovenačkom rukovodstvu niti u SKS odnosi nisu bili artikulisani, alternativa je bila heterogena i tek na početku organizacionog definisanja, a samo zajednički nastup povodom ustavnih amandmana ne bi bio dovoljan za konsenzus vlasti i opozicije, koji je bio tek na početku reformskog procesa. Kako vlasti, tako je i opoziciji bilo potrebno vreme, a štošta se moralo dogoditi i izvan Slovenije.

Udružena ustavna opozicija je nakon toga pripremila i, u februaru 1988, u Časopisu za kritiku nauke objavila Gradivo (materiju) za slovenački ustav, popularno ga nazvavši »spisateljski«, ili »sociološko-spisateljski ustav«. Ustav bi polazio od sledećih načela: politički pluralizam, bez vodeće uloge bilo koje stranke; društveni odnosi posindustrijskog, odnosno postmodernog društva koji se zasnivaju na poštovanju individualne i nacionalne slobode, na zaštiti okoline, racionalnim tehnologijama i samoupravljanju, odnosno samoorganizaciji, kultivisanju i intelektualizaciji rada, nacionalnoj suverenosti i ravnopravnosti kao i na razdvajanju zakonodavne, sudske i izvršne vlasti. Ustavnoj alternativi koja je do tada dolazila prevashodno iz krugova oko Nove revije, DSK i stručnih društava, pridružili su se i novi društveni pokreti. I njihovi su predstavnici počeli sastavljati nacrte dokumenata, kojima su odbacivali amandmane na savezni ustav i zauzimali se za referendum. Na osnovu različitih nacrta proizašo je dokument s naslovom Za demokratiju. U Mladini, koja ju je objavila za nju je prikupljeno više desetina hiljada (prema nekim informacijama, više od sto hiljada) potpisa. Na osnovu toga je nasatalo zajedničko Veće za ustav, a tek nepunu godinu kasnije, 23. februara 1989 nakon što su već nastali prvi politički savezi. Vlast je i dalje istrajavala na nestranačkoj samoupravnoj socijalističkoj demokratiji u okviru SSRN i na produbljivanju federativnog ustrojstva i predlagala istovremeno donošenje jugoslovenskog i slovenačkog ustava. Prihvatala je, međutim, tržišne zakonitosti i ravnopravnost vlasništva, kao i brisanje prideva »socijalistička« iz imena republike. Zalagala se za model asimetrične federacije, što bi republikama omogućilo različit položaj, odnosno različiti stepen prenosa nadležnosti na federalne organe. Veće za ustav postalo je široko opoziciono udruženje. Imenovalo je posebnu stručnu komisiju, neku vrstu komisije u senci. Iako mu nije pošlo za rukom da i stručnjaci iz alternative postanu članovi skupštinske ustavne komisije, a vlast ga u početku u više navrata napadala, postepeno se uspostavila produktivna atmosfera, u kojoj je njegova stručna komisija neposredno komunicirala s ustavnom komisijom u Skupštini SRS. Nekako od polovine 1989. godine vlast se više nije protivila aktivnostima ustavne alternative, već ju je prihvatila kao neizbežnu činjenicu. Veće je predlagalo konkretne amandmane, ili popravke amandmana, objavljivalo stavove i izjave za javnost i generalno, snažno uticao na sadržinu amndmana na slovenački ustav, koje je slovenačka Skupština donela u septembru 1989. Odbacivalo je tezu da bi se ustavi – slovenački i jugoslovenski – trebalo da donesu istovremeno. Bez obzira na razlike između vlasti i ustavne alternative, ustavna polemika se odvijala tako što je protok informacija između jedne i druge strane bio relativno redovan, a bar na važnijim raspravama i javnim tribinama su već od samog početka (od javne tribine DSP, 1987), učestvovali i predstavnici rivalskih strana, a stavovi alternative su posredstvom medija i revijalne štampe lako stizali do javnosti.

Takva situacija u rano proleće 1989, omogućila je donošenje odluke za usvajanje amandmana na slovenački ustav. Odluku je nalagala zaoštrena jugoslovenska situacija: iskušenja s amandmanima na savezni ustav, posredna promena jugoslovenskog ustavnog poretka do čega je dovela promena srpskog ustava, da bi najpresdudnija bila zbivanja u vezi sa procesom četvorici, kad je postalo jasno da u slovenačku republičku suverenost u nekom trenutku može da posegne JNA, da čak i smeni slovenačko rukovodstvo. Javna rasprava o nacrtu amandmana u Sloveniji je trajala od 14. aprila do 27. juna 1989.

Amandmani su doneti 27. septembra 1989. Ustavno su omogućavali prelazak iz socijalističke u tržišnu ekonomiju i iz jednopartisjkog sistema u višestranačku demokratiju, izbrisana je i odredba o vodećoj ulozi SK, a istovremeno Slovenija je u odnosu na federaciju pruzela više nadležnosti u sferi ekonomije. Ključan je bio deveti amandman, koji je precizirao da se Slovenija po sopstvenoj volji udružuje (ili ne) s drugim državama i, s kojim je bilo pojačano pravo na samoopredeljenje (u suprotnosti s interpretacijom srpskih pravnika da je to pravo već bilo konzumirano, pa je zbog toga ono samo formalno, odnosno već iscrpljeno). Važan je bio i amandman koji je određivao da je uslov za uvođenje vanrednog stanja, saglasnost slovenačke Skupštine. Na osnovu iskustva iz suđenja četvorici je, osim toga, nastao i amndman koji je akte i delovanje federacije na slovenačkoj teritoriji, koji ne poštuju ustavna prava na upotrebu slovenačkog jezika (i jezika narodnosti), proglašavao nevažećim. Precizirano je da organi SRS moraju da zaštite republička prava, ako ih federacija krši. Promenjeni su isto tako i neki simboli (Zdrav(lj)ica je postala zvanična himna).

Amandmani su još tokom javne rasprave nailazili na veliko protivljenje jugoslovenske javnosti i političkih krugova. Zvanično glasilo Borba je radnu verziju, objvila u posebnom dodatku 7. avgusta 1989, nakon čega se na nju osula lavina kritika. Dan uoči usvajanja amandmana u slovenačkoj Skupštini, u Beogradu je bila sazvana vanredna sednica CK SKJ s ciljem da se usvajanje amandmana onemogući, ili bar odloži. Još pre sednice, prema amandmanima se odredio CK SKSlovenije koji je amandmane podržao s obrazloženjem da je izmena ustava suvereno pravo Slovenije. Sednica CK SKJ koja se vukla tokom cele noći, a neposredno ju je prenosila televizija, stvarala je utisak da u Jugoslaviji, zbog amandmana na slovenački ustav, dolazi do vanredne situacije. Na sednici je prevagnulo stanovište da su ti amandmani u suprotnosti sa ustavom, a organizovanim pritiskom na slovenačke delegate nastojalo se postići da i SK Slovenije bude protiv njih i tako spreči njihovo usvajanje u slovenačkoj Skupštini (protiv tavkog zaključka, na sednici su osim slovenačkih članova, glasali i hrvatski). Istovremeno je sednica saveznog CK trebalo da verifikuje delovanje državnih i sudskih organa, i - na kraju – vojske, koja se spremala na intervenciju, pri čemu je tražila mogućnost za njenu formalno odobravanje.

O amandmanima na slovenački ustav raspravljao je i Savezni ustavni sud, gde je oštrije odluke uspeo da spreči Ivan Kristan, pa je (sud) ostao pri apelu slovenačkoj Skupštini da ih uskladi s Ustavom SFRJ. I Savezna skupština je zbog opstrukcije slovenačkih delegata – na slično dramatičan način kao i CK SKJ –raspravljala o amndmanima na slovenački ustav i zatražila njihovo povlačenje i izjasnil se, da u slučaju eventualne kolizije, važi ustav SFRJ.

Cela akcija protiv Slovenije koordinirano se odvijala preko Predsedništva SFRJ, a njen glavni protogonist je bio potpredsednik Predsedništva Borisav Jović. Jović je sa saveznim sekretarom za unutrašnje poslove Petrom Gračaninom dogovorio da se organi unutrašnjih poslova pripreme za »specijalne korake«, ako Slovenija ne popusti, a druge članove Predsedništva (Nenada Bućina, Bogića Bogićevića i Dragutina Zelenovića, kasnije i Vasila Tupurkovskog) nagovarao da podrže zahteve za usklađivanje slovenačkih amandmana s jugoslovenskim ustavom. Oni su potom u raspravi na Predsedništvu amandmane žestoko kritikovali i zahtevali da se njihovo usvajanje odloži, kao i da se amandmani usklade s ustavom SFRJ. Protiv je bio predsedavajući Predsedništva Janez Drnovšek. Slovenci nisu popustili, iako su bila organizovana dva sastanka slovenačkog rukovodstva sa članovima Predsedništva, predsednikom Ustavnog suda i načelnikom Gneralštaba JNA, u Beogradu, na kojima su bili izloženi njihovom zajedničkom pritisku. Jović i Kadijević s pretili upotrebom »drugih mera«, ako amandmani ne budu usklađeni, iako, uprkos Kučanovom insistiranju nisu hteli da kažu, šta to znači. Na kraju se Kadijević, uprkos dogovoru sa srpskim rukovodstvom da JNA interveniše, nije usudio da to uradi. Tokom sednice Saveta za zaštitu ustavnog poretka, 25. septembra 1989, Joviću je rekao, da bi, prema oceni vojnih pravnika, vojna intervencija zbog »namere« donošenja ustavnih amandmana bila »na granici ustavnosti«, dok bi »potpuno ustavna akcija« bila moguća tek nakon donošenja ustavnih promena u Sloveniji. Jović i Milošević su izjavili, da su na promenu stava Vojske uticali, bilo Marković, bilo Kadijevićev iz straha da bi Armija, intervencijom u Sloveniji previše otvoreno podržala Srbiju. Savezno Predsedništvo je na Sloveniju i dalje pritiskalo i tražilo odlaganje donošenja amandmana. Zbog oklevanja Vojske, opasnost od vojne intervencije u Sloveniji se znatno smanjila, ali još uvek nije bila uklonjena. Neodlučnost JNA je, međutim, bila razlog što se Jović na sednici Predsedništva 25. septembra, koja se održavala bez predsednika Drnovšeka, nije usudio da donese naredbu o vojnoj intervenciji.

Nakon donošenja amandmana u više mesta je, posebno u Srbiji i Crnoj Gori došlo do masovnih protesta, a JNA je ocenjivala da Slovenija time stvara pravnu podlogu za otcepljenje. Politička pažnja se nakon toga postepeno preusmerila na druga pitanja, a posledica svega je bila to što je posebna stručna komisija pri Predsedništvu SFRJ, sastavljena od predstavnika svih republika, već početkom oktobra počela da priprema inicijativu za nov jugoslovenski ustav, a svoje polazne osnove za to pripremila je Hrvatska, a isto tako i Srbija. I slovenačko Predsedništvo je 16. oktobra 1989, imenovalo grupu koja bi pripremila osnove za novi ustav SRS i SFRJ koju je vodio Lojze Ude. Osnovne teze za slovenački i jugoslovenski ustav Udeova grupa je objavila pod naslovom »Otvoriti demokratiji sva vrata«. Dokument je bio zasnovan na uverenju da je republička suverenost izvorna, da se slovenački i jugoslovenski ustav pripremaju paralelno, a polazne osnove za novi slovenački ustav bi istovremeno bile podloga za ocenu novog saveznog ustava, čovek-građanin bio bi glavni subjekat ustava, a čovek- radnik bi ostao nosilac značajnih ekonomskih i socijalnih prava. Uključena bi bila ona prava sadžana u međunarpdnim aktima, a pored njih i ona s kojima je Slovenija, odnosno Jugoslavija već prevazišla međunarodne standarde (zaštita manjina, samoupravljanje). Udeova grupa se zalagala za pluralizam vlasništva, razdvajanje grana vlasti i politički pluralizam, ali s postavkom da je politički pluralizam širi od višestranačkog sistema, s obzirom na to da postoje razni mirovni, ekološki i drugi pokreti. Samoupravljanje u pivredi bi se sačuvalo, ali u izmenjenom obliku. Dokument je takođe preciznije definisao predlog za odnose u federaciji. Osnovni princip je bio asimetrična federacija, sa čime se u Jugoslaviji niko nije složio.

Ustavna alternativa je rad Udeov grupe pratila s nepoverenjem, a između CK SKS i vlasti na jednoj strani, i Veća za ustav na drugoj, krajem godine su počele javne polemike, naročito u vezi sa sastavom ustavne komisije i novim amandmanima na savezni ustav. Veće za ustav je do tada već bilo pripremilo svoje ustavne predloge. Stručna komija Veća koju su činili Tine Hribar, Jože Mencinger, Ivan Svetlik, Janez Šmidovnik, Boris Gaberščik i kodinatori France Bučar i Peter Jambrek (sa grupom je sarađivao i Anton Perenič), je nacrt novog ustava završila u martu 1990. Kad ga je potvrdilo Veće za ustav, bio je i objavljen. »Demosov« ustav, kako su ga nezvanično zvali, jer je postao deo Demosovog programa (objektivno je krug političkih i drugih organizacija koji su ga podržavali, bio širi, jer je, primerice, u Veću za ustav bio i SSOS), je u suštini proizlazio iz spisateljsko-sociološkog ustava, s tim što je bio dorađen i u celosti već napisan u formi članova.

Na osnovu nacrta novog ustava Veće je zahtevalo da Skupština ustavna pitanja razmatra kao prioritetna, kao i da imenuje novu ustavnu komisiju, koja bi izradila nacrt ustava. Vlast je u tome videla pokušaje da opozicija, preko sastava ustavne komisije i drugih skupštinskih tela dođe do dela vlasti bez izbora (slična nastojanja – o deobi vlasti po poljskom uzoru, pre izbora – opozicioni savezi su pokazivali i na Smoleovom okruglom stolu). Novi ustav pre izbora tako nije ni pisan ni usvajan, a pogled vlasti na ustavno uređenje se krajem 1989. godine u velikoj meri približio pogledima ustavne alternative, koja se tada, u okviru stranaka već oformila kao opozicija. Razlike su ostale u odnosu na predlog istovremenog usvajanja republičkog i saveznog ustava, pitanja samostalnosti, odnosno konfederacije na jednoj, i asimetrične federacije na drugoj strani; osim toga, na još neka pitanja političkog uređenja koja su u suštini, proizlazila iz razlika između Majske deklaracije i Osnovne povelje.

»Prednacrt« jugoslovenskih ustavnih izmena koga je do novembra 1989, pripremilo savezno Predsedništvo, bio je napisan komplikovano, dvosmisleno i maglovito. Ali je pretpostavljao da će novi ustav biti donet uz saglasnost republika (kao alternativu, dozvoljavao je očuvanje dotadašnjeg ustava), društvenopolitički sistem bi se i dalje temeljio na socijalističkoj samoupravnoj demokratiji, a koja bi dozvoljavala »politički pluralizam na socijalističkim temeljima«. Uveo bi tržišnu ekonomiju, a odnosi u federaciji bi bili u skladu sa »zahtevima moderne, efikasne i demokratske federacije«. Federacija bi obezbeđivala teritorijalni integritet, bezbednost, ustavni sistem, jedinstveno tržište i mogućnosti za razvoj nerazvijenih. Slovenačka vlast je predložena polazišta saveznog Predsedništva odbacila, jer je nesklad između polazišta bio veliki, s tim što i produbljivanje krize nije dozvoljavalo trezvenu raspravu. Predložila je da savezno Predsedništvo odredi rok do koga bi republike formulisale svoja polazn osnove za raspravu, a one predloge za promene u političkom i ekonomskom sistemu, koje su se mogle konsenzualno prihvatiti odmah, prihvatile bi se u obliku amandmana na ustav iz 1974. Privredna reforma, koju je pripremao novi premijer Marković ne bi znači, bila povezana sa ustavnim promenama, onako kako je to bilo prilikom donošenja amandmana 1988.

Nastojanja, da se s novim saveznim ustavom urede odnosi u Jugoslaviji i tek nakon toga sprovedu savezni izbori, trajali su, bez nade u uspeh, još nekoliko meseci, a savezno Predsedništvo je bilo prinuđeno da poštuje stav o tome, da svaka republika pripremi svoj predlog, nakon čega bi se o njemu pregovaralo. Slovenija i Hrvatska su u drugoj polovini 1990. godine (nakon smene vlasti) počele da pripremaju predlog konfederalnog ugovora, dok su ostale republike u formulisanju svojih predloga polazile od koncepta tzv. moderne federacije. Nakon slovenačkog referenduma 1990, pitanje saveznog ustava postalo je irelevantno, iako u Beogradu od te zamisli nisu odustali. Pitanje budućeg ustrojstva Jugoslavije je u prvoj polovini 1991. godine postalo predmet (neuspešnih) pregovora između predsednika predsedništava, odnosno predsednika republika.

 U Sloveniji se nakon smene vlasti kod glavnih kreatora ustava, uverenje, da će ustav biti donet pre kraja 1990. godine, samo pojačalo. Jedan od glavnih autora prethodnih alternativnih ustavnih predloga, France Bavčar je postao predsednik parlamenta, a i ostali autori ili saradnici bili su izabrani na značajne funkcije, ili su pak, unutar Demosa bili veoma uticajni i važili su za njegove ideologe (na primer, Peter Jambrek, Tine Hribar, Dimitrij Rupel). Sa brzim donošenjem ustava se uglavnom slagala i nova opozicija, a za donošenje ustava snažno se zalagao i novoizabrani predsednik Predsedništva Milan Kučan. France Bučar i Milan Kučan su se dogovorili da predlog za pripremu novog ustava izradi grupa stručnjaka koja uživa poverenje, kako vladine koalicije, tako i opozicije. Na sastanku 28. maja 1990, kod predsednika Kučana, kome su prisustvovali i Peter Jambrek i Lojze Ude, precizirane su osnovne polazne osnove za predlog, a između ostalog su formulisane i moguće varijante referenduma: najpre (u jesen 1990), o Sloveniji kao nezavisnoj, međunarodno priznatoj suverenoj državi (u tom slučaju ustav bi bio provedbeni akt referenduma), ili pak (krajem 1990), referendum o konačnom predlogu ustava. Komisija, koju su vodili Peter Jambrek i Lojze Ude je zatim pripremila nacrt predloga Predsedništva za donošenje novog ustava. Tekst nacrta, Predsedništvo je usvojilo 25. juna. Još pre usvajanja, Predsedništvo je na razgovor pozvalo predstavnike svih parlamentarnih stranaka, koji su predlog ocenili odgovarajućim. Skupština je predlog prihvatila 18. jula. Kako su neke stranke želele da pospeše normativno osamostaljivanje mimo ustava, došlo se do predloga da Skupština donese Deklaraciju o suverenosti države RS. Deklaracija je usvojena 2. jula 1990. Proglašavala je suverenost Slovenije, zahtevala od saveznih organa da u Sloveniji postupaju po njenim zakonima, a Slovenija će ustavnim aktom odrediti koji savezni zakoni u Sloveniji ne važe. Skupština je odredila rok od godinu dana za donošenje novog ustava, a trebalo je da slovenački delegati više ne učestvuju u radu Saveznog veća. Deklaracija nije bila obavezujući pravni dokument (pojedine odredbe bi počele da važe tek kad datume za to odredi parlament). Vladi nije nalagala konkretne mere, ali je bila neka vrsta psihološkog pritiska na nju, kako zbog sporosti u donošenju mera za osamostaljivanje, tako i istovremenog odbacivanja kritika od strane vlade, da su, navodno, upravo pripreme za osamostaljivanje krive za loše životne uslove i sporo uvođenje strukturnih promena koje bi situaciju poboljšale. Opozicioni poslanici su za Deklaraciju glasali da ne bi izgubili simpatije u javnosti, ali su je smatrali još jednom manifestacionom objavom, bez velike vrednosti. Vladajućoj koaliciji su još zamerili to što Deklaraciju nije unapred objavila. Iz istih razloga su i neki članovi Predsedništva ljutito reagovali na nju. Predsedništvu se problematičnom činila odredba o prestanku rada delegata u Saveznom veću (do te odredbe je došlo zbog uverenja da je Savezno veće izraz nastavljanja federalnosti, i da ga zbog toga treba »demontirati«, a ne naterati na ponovne izbore, jer bi to značilo produžetak života federaciji za još četiri godine). France Bavčar (koji donošenjem Deklaracije ni sam nije bio oduševljen, jer se zalagao za miran prelazak, bez većih potresa), je sadržinu Deklaracije objašnjavao time što je bila usvojena kao izrazito emocionalni čin, bez razmišljanja o posledicama. Deklaracija je ponovo izazvala oštre reakcije saveznog Predsedništva, koje ju je ocenilo kao protivustavni čin, koji onemogućava razrešavanje krize u Jugoslaviji, a od slovenačke Skupštine je zahtevalo da je opozove, preteć, da će upotrebiti sva sredstva za sprečavanje njene realizacije, a isto je zatražilo i od savezne vlade. Istovremeno, dalo ju je i na ocenu saveznom Ustavnom sudu. Uprkos tome, želje za donošenjem tovrsnih dokumenata nisu utihnule, a bile se prvenstveno, izraz različitih pogleda na to, kako doći do nezavisnosti. Vlada je polovinom oktobra (gotovo istovremeno s inicijativom poslanika Socijalističke stranke Viktora Žaklja za raspisivanje referenduma o nezavisnosti Slovenije) dobila iz Skupštine i predlog još jedne deklaracije o nezavisnosti slovenačke države i predlog ustavnog zakona o prestanku uplitanja saveznih organa u odnose prema državi RS, čime bi slovenački državni organi preuzeli nadležnost federalnih. Izvršno veće je predlog odbacilo, s obrazloženjem da osnov za takvu odluku ne postoji, odnosno da će mogućnosti za njeno sprovođenje postojati tek s novim ustavom.

Predlog Predsedništva za donošenje novog ustava je, u osnovnim polazištima proizlazio iz »Demosovog« i »spisateljskog« ustava. Komisija slovenačke Skupštine je 24. iuna 1990, imenovala stručnu grupu za izradu nacrta ustava koju su činili Franci Grad, Tine Hribar, Peter Jambrek, Tone Jerovšek, Matevž Krivic i Anton Perenič. Grupom je koordinirao Peter Jambrek, a stručni sekretar je bio Miro Cerar. Grupa je nacrt izradila u avgustu i predala ga predsedniku Skupštine. Kako je radila u Podvinu, nacrt je dobio ime »podvinski« ustav. Prema dogovoru između autora ustava, predsednika Skupštine France Bučara i predsednika Demosa Jože Pučnika, ustav bi bio donet 23. decembra. Teškoće su počele kad su o nacrtu počeli da raspravljaju, najpre sama ustavna komisija, a potom i Skupština. Ona je istina, nacrt prihvatila, ali sa više od 100 amandmana, s tim što se ponovo otvorio i čitav niz pitanja. Ponovo je postao sporan i datum za donošenje ustava. U javnoj raspravi koja je usledila – na nju su u velikoj meri uticale stranačke borbe, a i pritisak Crkve – predmet polemike bili su naročito, svetost života, vlasnička prava stranaca, odnosno pitanje vlasništva generalno (njegove socijalne funkcije), sastav parlamenta (jedno. ili dvodomna), pitanje demilitarizacije, lokalne samuprave, prava na slobodu odlučivanja u rađanju dece, kao i još neka. Političke turbulencije unutar Demosa, kao i na slovenačkoj političkoj sceni generalno, blokirale su donošenje novog ustava, tada, još uvek u Jugoslaviji. U poslednjoj fazi je na odlaganje donošenja uticala i situacija nakon proglašenja nezavisnosti, naročito donošenje Brionske deklaracije, zbog koje je proces osamostaljivanja tri meseca bio »zamrznut«. Ustav je – istina s mnogo popravki, a u osnovi i dalje kao »podvinski ustav« - donet tek nakon sticanja nezavisnosti, 23. decembra 1991, znači, u vreme kad je Slovenija imala već i međunarodn težinu, jer je već bilo poznato da će je u januaru 1992, priznati EZ.

***Početak višestranačja, prvi višestranački izbori i smena vlasti***

 Nakon neuspeha Okruglog stola, inicijativu za legalizaciju saveza i njihovo prerastanje u stranke, preuzela je Skupština. Dva zakona – zakon o udruživanju i izbroni zakon – su 27. decembra 1989, utemeljila pravo na političko udruživanje (nastajanje saveza – prethodnica političkih stranaka – bilo je moguće na osnovu starog zakonodavstva zbog toga što je Zakonodavna komisija Skupštine, kad je osnovan prvi, 1988. godine, pojasnila da je osnivanje saveza dozvoljeno). Izborni zakon je prilagođen postojećoj skupštinskoj strukturi i zbog toga je predstavljao kombinaciju većinskog (Veće udruženog rada, Veće građana) i proporcionalnog sistema (Društvenopolitičko veće).

U kasnu jesen 1989, slovenački politički prostor se do kraja isprofilisao i stranke su postale legalne. Prvobitni broj saveza, potom stranaka, bio je veoma šarolik. Osim Slovenačkog seljačkog saveza (Ivan Oman) i Saveza slovenačke seoske omladine (prvi je nastao u okviru SSRN, a drugi u oviru SSOS, koji su kao staleške organizacije nastali već 12. maja 1988, tokom 1989. godine osnovani su: 11. januara, Slovenački demokratski savez (Hubert Požarnik), 16. februara, Socijaldemokratski savez Slovenije (France Tomšič), 10. marta, Slovenačko hrišćansko-socijalni pokret (Peter Kovačič), 31. marta, Građanska zelena stranka (Marek Lendarič), 5. juna, Jugoslovenski savez (Matjaž Anžujev), 11. juna, Pokret zelenih (Dušan Plut), 21. septembra, Udruženje za jugoslovensku demokratsku inicijativu (Rastko Močnik), a osim njih još neke grupe (na primer, Grupa 88, koju je vodio Franco Juri i Debatni klub 89, a obe su kasnije pristupile SSOS). Među kratkotrajnijim i egzotičnijim bili su, na primer, Akademski anarhistički savez (13. januar 1989), Savez radnika i Antikomunistički savez. Registrovali su se takođe Savez društava S(Š)K i Slovenački studentski savez. Novoformirani savezi su u politički život ušli s veoma različitim programima, neki su naglasak stavljali prevashodno na pitanje demokratije, drugi na pitanje nacije i (ili) su svoju političku pojavu gradili na antikomunizmu. U toj početnoj podeli slovenačkog političkog prostora, u opoziciji je najveći politički uticaj imao Slovenački demokratski savez, koji je u svojim redovima okupio veliki deo opozicionog intelektualnog potencijala.

Nakon dugotrajnog pregovaranja, 27. novembra 1989, nastala je predizborna koalicija Demos, najpre po sistemu »tri plus jedan« (Slovenački demokratski savez, Socijaldemokratski savez Slovenije, hrišćanski demokrati i Slovenački seljački savez, koji je istina, podržavao zajednički program, ali je nameravao da na izborima nastupi sa nezavisnom listom).

Demos, kako se koalicija nazvala, prvi put je javno nastupio 10. decembra iste godine. Početkom naredne godine, 8. januara, 1990, priključili su mu se Zeleni Slovenije, a i Slovenački seljački savez (koji se kolebao između Demosa i SSOS), se priključio kao punopravni član. Pre izbora u Demos su stupile još dve manje stranke: Liberalna stranka (predstavljala je prvenstveno zantlije) i Sivi panteri (stranka penzionera). Koalicijm je rukovodilo Predsedništvo u čijem su sastavu bila po dva predstavnika iz svake stranke, a predsednik je postao Jože Pučnik. Osnovne tačke Demosovog izbornog programa bile su, suverena Slovenija i parlamentarna demokratija, a znatan deo izborne strategije temeljio je na antikomunizmu.

Nekadašnji savezi i društvenopolitičke organizacije pretovorili su se u klasične političke stranke. SSOS je promenio ime u Liberalnu demokratsku stranku (LDS), u novembru 1989; SKS je starom imenu dodao novo – Stranka demokratske obnove (SDO), u februaru 1990; SSRN je promenio ime u Socijalistički savez Slovenije, u januaru 1990; SSB NOV je ostao nestranačka organizacija, a ispodtiha je podržavao u prvom redu, komuniste. Nekadašnji sindikati, koji su isto tako imali status društvenopolitičke organizacije , su se, pod pritiskom konkurentskih sindikalnih organizacija počeli baviti prevashodno sindikalnim pitanjima. Zbog međusobnog neslaganja, »stare političke snage«, kako ih je nazivala opozicija, nisu se povezale u zajednički blok.

Skupštinski sistem se normativno zasnivao na ustavu iz 1974. godine, s time što je delimično bio »popravljen« donošenjem ustavnih amandmana. Zbog toga su stranke isticale kandidate za tri veća: Društvenopolitičko veće, Veće opština i Veće udruženog rada. Svako od njih je brojalo 80 poslanika (ukupno 240). Na izborima Demos je osvojio ukupno 126 glasova, a od drugih stranaka, kao pojedinačna stranka najviše, SKS-SDO. U parlament je ušlo ukupno deset stranaka, a pored njih i predstavnici obe manjine i nešto nezavisnih kandidata. Ključno je bilo glasanje za društvenopolitičko veće, gde su stranačke preference bile jasne, dok su kod nekih poslanika i poslanica u druga dva veća, zbog specifičnog načina izbora bile manje prepoznatljive.

Predsedništvo Republike je izabrano neposrednim glasanjem: za predsednika Milan Kučan, a za članove Matjaž Kmecl, Ivan Oman, Dušan Plut i Ciril Zlobec. Konstitutivna sednica nove skupštine održana je 17. maja. Za njenog predsednika izabran je France Bučar, koga je u prethodnom periodu vlast veoma napadala: početkom 1988, bio je označen kao veleizdajnik, jer se u govoru na zasedanju Evropskog parlamenta u Strazburu založio za to da Zapad ne daje pomoć »totalitarnoj i antidemokratskoj Jugoslaviji«. Kao predsednik Skupštine, u nastupnom govoru je izjavio de se »konstituisanjem ove skupštine /…/ okončao građanski rat koja nas je slamao i ohromava gotovo celih pola veka«. U julu su, simboličnom svečanošću u Kočevskom Rogu, na mestu gde su nakon rata ubijeni domobrani, pomirenje potvrdili i država i Katolička crkva. Međutim, stisak ruke Milana Kučana s nadbiskupom Šuštarem bio je zaista samo simboličan, dok su goleme suprotnosti potisnute u pozadinu samo za nekoliko – za Slovence zaista sudbonosnih - meseci, tokom procesa sticanja nezavisnosti.

Predsednik republike je mandat za sastav nove vlade poverio predsedniku SHD, Lojzeu Peterleu, jer su hrišćanski demokrati unutar Demosa dobili najviše glasova i na to su, prema innternom dogovoru među strankama, imali pravo. Nova 27-člana vlada u kojoj je bilo i nekoliko ministara iz opozicionih stranaka, izabrana je bez većih suprotstavljanja.

Smena vlasti se odvijala bez većih potresa, ali ne i bez varničenja. Reč je bila o jedinstvenoj, nikad ranije »odsviranoj« situaciji, i interpretacije o nadležnostima su bile različite. Važno je isto tako bilo i pitanje prestiža. Demos je istrajao na dogovorenom mandataru (iako su u vezi s Petereom postojale određene unutrašnje rezerve, pa se kao mogući mandatar, uprkos prethodnom dogovoru, pojavljivao i dr Jože Pučnik). Istrajnost je stopirala kalkulacije o osnivanju vlade nacionalnog jedinstva, o čemu je, kao o jednom od mogućih rešenja, razmišljao Kučan. Pojavljivale su se naime, pravne i političke interpretacije prema kojima bi predsednik morao dati mandat stranci koja je pojedinačno osvojila najviše glasova, što je bio SKS-SDO, a ne koaliciji Demos koja je sklopljena uoči izbora. Naravno, SKS-SDO i njen predsednik Ciril Ribičič praktično, nisu bili u mogućnosti da sastave vladu, pa je vladu sastavio Demos, a u njoj su pojedini ministri i ministarke bili iz drugih političkih opcija.

Predsedništvo je zatim od mandatara Peterlea tražilo da pripremi program i kadrovski sastav vlade, čemu se on opirao i nije hteo da saopšti imena kandidata, navodno, zbog toga što je funkcija Predsedništva, odnosno njegovog predsednika, u imenovanju mandatara formalna i da zbog toga Predsedništvo nema prava da zna imena. Situacija je zapravo, bila apsurdna, jer su dva člana Predsedništva, Oman i Plut, koji su bili iz rukovodstva Demosa, za njih znala, a ostala trojica, Zlobec, Kmecl i Kučan, bar formalno, nisu (imena su već kružila po kuloarima). Plut i Oman su pokušavali da ubede Peterlea da popusti, jer su, zbog rezultata izbora svi »osuđeni na zajednički život«. Do kompromisa je nakon toga došlo tako što Peterle na zvaničnom delu sednice, kad je prihvatao mandat, nije naveo i imena, a kad je zvaničan deo sednice završen, »s radošću« je najavio sastav i tako »skinuo koprenu (tajnosti)«.

Kampanja za prve demokratske izbore nakon rata se – bez obzira na neiskustvo za tovrsne aktivnosti – odvijala bez većih incidenata, ali su mediji, pogotovo televizija, prednost davali starim političkim snagama.

 Prilikom smene vlasti nije nedostajalo ni mitskog raspoloženja. Tako je, za inauguraciju predsednika i članova Predsedništva na Vačama pri Litiji, bio predviđen scenario modernizovanog ustoličenja knezova po karantanskom uzoru (kneževski kamen bi bio zamenjen centralnim kamenom Slovenije), s priređenim obrednim govorom, muzikom, fanfarama, pucanjem prangija, folklornim grupama, igranim insertima iz slovenačke istorije, stavljanjem karanfila na sve četiri strane, sejanjem žita i sl. Članovi Predsedništva su jednoglasno odbacili predlog , konstatujući da moraju očuvati dostojanstvo i zato se ne slažu s »turističko-zabavnim« događajem.

Prilične teškoće predstavljali su i praznici, jer se Slovenija u trenutku osamostaljivanja našla u zbrci s praznicima. Zvanično su na snazi još uvek bili svi jugoslovenski i slovenački državni praznici, a koji su ideološki i državotvorno većinom bili ispražnjeni. Godine 1990, su se još uvek zvanično praznovali jugoslovenski praznici, nakon toga su bili predmet teških sporova i konačno nekih kompromisa, da bi tek tek pri kraju naredne godine u parlamentu bili proglašeni novi. O njima su političari imali različita mišljenja, pa se proslavama nisu odazivali, ili je pak, svako organizovao svoje proslave, što je tokom godina postalo tradicija.

Nakon smene vlasti, između vlasti i opozicije je u početku vladalo znatno nepoverenje, koje se postepeno topilo tek tokom procesa osamostaljivanja.

Demosova koalicija je i unutar sebe bila vrlo krhka, pojedine stranke i pojedini političari su imali različite poglede i prioritete povezane s nezavisnošću, zbog čega je projekat, uprkos uspešnom referendumu u decembru 1990, još bio dosta neizvestan, a praktično, neostvariv, ukoliko bi se Demos raspao. Početkom 1991 je, nakon brojnih trvenja u vladi, naročito između premijera Peterlea i ministra spoljnih poslova Rupela, puklo i u samom Demosu. Na sastanku rukovodstva u gostionici Urška u Ljubljani, 4. januara 1991, izrečene su oštre kritike zbog presporog sprovođenja referendumskih odluka. Uprkos tome, vlada se održala, rukovodstvo Demosa se reorganizovalo (Predsedništvo se problikovalo u Savet Demosa), a prihvaćen je i novi sporazum o delovanju koalicije. Na savetovanju u Poljčama 12. I 13. januara, svoje su stavove usklsđivali Savet Demosa, poslanički klub i ministri.

Tokom narednih dana, pojedine stranke Demosa su definisale svoj odnos prema koaliciji. Slovenački demokratski savez je zaključila da se utapa u Demosu, što je za nju štetno, jer je državotvornost temelj njegovog delovanja, podržavaće ga (Demos) i dalje, ali neće ostati gluv na kritike opozicije. Za ostanak u Demosu su se izjasnili i Zeleni, koji su pod predsedavanjem Bojana Brumena bili već prilično rasklimani, zbog čega je rukovodeću ulogu ponovo preuzeo Dušan Plut. Najkritičniji su bili socijaldemokrati; predsednik stranke, istovremeno i Demosa, Jože Pučnik bavio se prvenstveno stvarima koalicije, vlada ga je udaljavala od informacija i odlučivanja, a silom prilika, zanemarivao je stranku. Struja osnivača SDS Franca Tomšiča je najavila izlazak stranke iz koalicije, ukoliko se socijalna politika vlade ne poboljša. U dilemi su bili i hrišćanski demokrati, njihov predsednik, istovremeno i predsednik vlade, Peterle se sve više suočavao s podelom Demosa na dva bloka, svaka bi kadrovska promena poremetila ravnotežu, a istovremeno je morao da sluša kritike zbog neefikasnosti pojedinih ministara i sebe samog. Sledećih dana, stranke su pojedinačno određivale svoj odnos prema koaliciji.

Koalicijom niko nije bio zadovoljan, svako je imao osećaj da ga guši (izuzetak su bile manje stranke, na primer, kranjski liberali kojima je koalicija omogućavala da se iživljavaju, a njihovim radikalnim zahtevima davala veću težinu od one koju bi inače imali). Uprkos tome, preovladao je nacionalni interes, Demos je zakrpljen iz nužde zbog nezavisnosti, ali su protivrečnosti ostale i u svakoj prilici isplivale na površinu. Među brojnim podelama, značajna je bila podela na one koji su nacionalizam ubrajali u vrednosti same po sebi, ne misleći na posledice svog radikalizma, i one, koji su Jugoslaviju smatrali prvenstveno smetnjom za modernizaciju Slovenije, za njen ekonomski i ukupan društveni razvoj, kao i za uključivanje u evropske integracije.

 ***Referendum***

Kako ustavna komisija nije mogla da postigne konsenzus, pa je proces osamostaljivanja, u suprotnosti s očekivanjima, nakon što je Demos preuzeo vlast, počeo da zaostaje, Demosovi ideolozi su potražili rešenje u referendumu, koji bi nadomestio pravno osamostaljivanje donošenjem ustava. Referendum, kao moguća varijanta osamostaljivanja, više se puta pojavljivao u različitim formama. Demos ga je predviđao još u januaru 1990, u svom programu koji je bio objavljen pod naslovom Deklaracija o samoopredeljenju. U Skupštini je plebiscit o samostalnosti i nezavisnosti Slovenije, 4. oktobra 1990, predložila opoziciona Socijalistička stranka Slovenije (bivši SSRN), ali ona nije imala veliku političku snagu. Njen predlog je odbačen, jer su vodeći velikodostojnici Demosa tada već bili ubeđeni da je nezavisnost »njihov« projekat i da ga, kao takvog treba i izvesti.

Zbog nesuglasica u Demosu u odnosu na ustav, 10. novembra je u Poljačama sazvano savetovanje poslanika, na koje su bili pozvani i Peter Jambrek, Tone Jerovšek i Tine Hribar kao pisci ustava, koji su se već pre toga dogovorili da predlože referendum. Ideja o referendumu je, nakon početnih nedoumica, na savetovanju prihvaćena. Na posebnom sastanku poslanika većinske parlamentarne koalicije, 10. I 11. novembra su pisci »Demosovog« ustava predložili da se referendum održi 23, ili najkasnije 30. decembra. Pitanje na referendumskom listiću bi glasilo: »Da li da Slovenija, na dan referenduma postane nezavisna i suverena država, koja nije udružena u SFRJ«? Referendum bi tako značio neodgodivo proglašavanje otcepljenja (osim ako se ne bi odgodilo do donošenja ustava), bez da su postojale ikakve garancije da su federacija i ostale republike spremne da pregovaraju na toj osnovi, s tim što takođe, nije uzimao u obzir eventualne reakcije međunarodne zajednice. Predlog za referendum je i u samoj vladajućoj koalici naišao na različite reakcije, predlagačima je, međutim, uspelo da ubede većinu stranačkih lidera. Prigovarali su naroročito desno orijentisani nacionalisti koji su se bojali negativnog ishoda referenduma, jer su smatrali da slovenački narod još uvek nije bio dovoljno zreo za takvu odluku. Po njihovom mišljenju, proces osamostaljivanja trebalo bi da izvede vladajuća elita, bez da proveri da li za to ima većinsku podršku stanovništva, ili je nema.

Predlog je potom postao javan, vlada je pripremila nacrt zakona, a vladajuća koalicija se sprovođenju i sadržini referenduma počela pregovarati s opozicijom. Opozicione stranke, prvenstveno bivši komunisti i bivša omladinska organizacija, u početku nisu želele referendum. Prigovarale su vladajućoj koaliciji da je odluku o referendumu donela sama i da je čak odredila i datum (datum – 23. decembar, kada je po prethodnim predviđanjima trebalo da bude donet novi ustav – je, nakon Demosovog savetovanja u Poljačama, u javnosti najavio predsednik Demosa Jože Pučnik). Zamerili su vlasti da »stranački parlament« diktira uslove »pravom parlamentu«. Kako je zapretila opasnost od političkog raskola, posredničku ulogu preuzeo je predsednik Predsedništva Milan Kučan, koji je u tom cilju sazvao više sastanaka, na koje su bili pozvani stranački lideri. Sklopili su političko primirje, ali su nerešena ostala brojna konkretna pitanja. O njima su se predstavnici stranaka dogovarali delom neposredno, a delom, preko poslaničkih klubova i ustavne komisije u Skupštini, koja je o referendumu (nacrtu zakona koga je pripremila vlada) raspravljala četiri puta (13, 21, i 23. novembra, a onda i 6. decembra, tik uoči sednice sva tri veća Skupštine, koja je potom, istrog dana i usvojila zakon o referendumu). Slovenačko rukovodstvo je sa sadržinom referenduma upoznalo i predstavnike Hrvatske.

Nakon intenzivnih stranačkih pregovora i rasprava u poslaničkim klubovima, na drugoj sednici ustavne komisije, 21. novembra postignut je konsenzus o sadržini zakona, odnosno o mogućim varijantama. Po prvoj varijanti, pitanje na glasačkom listiću bi glasilo: »Da li da Republika Slovenija postane nezavisna država«? a po drugoj, »Da li da se Republika Slovenija izdvoji iz SFRJ«? Ustavna komisija je i za uspešnost referenduma dozvoljavala dve varijante: prema prvoj, referendum će biti uspešan ako se pozitivno izjasni većina onih koji su izašli na birališta, a po drugoj, ako se pozitivno izjasni većina upisanih birača. O nacrtu zakona su 21. novembra raspravljala sva tri skupštinska veća. Na osnovu njihovih primedaba, ustavna komisija je 23. novembra usvojila novi nacrt zakona, u kome je ostala prva verzija pitanja, dakle, »Da li da Republika Slovenija postane samostalna i nezavisna država«? Predlagači su smatrali da odluka o samostalnosti dozvoljava mogućnost bilo konfederacije s drugim jugoslovenskim republikama, bilo potpunu nezavisnost, ako pregovori o konfederaciji ne budu uspešni, bilo za kakvo drugo povezivanje, a istovremeno daje dovoljno manevarskog prostora za postepeno ostvarivanje samostalnosti. U posebnom proglasu parlament bi građanima Slovenije objasnio o čemu glasaju. Otvoreno je, međutim, ostalo najznačajnije pitanje: kolika je izlaznost dovoljna za uspeh referenduma. Dugo vremena je bio sporan i datum njegovog održavanja, jer su, prema podacima s kojima su raspolagali političari, turističke organizacije prodale veliki broj aranžmana za božićne i novogodišnje praznike, pa su se bojali da zbog toga odziv na referendumu bude nizak.

Stranke su o tim pitanjima i dalje pregovarale i konačno, tik uoči sednice parlamenta, 6. decembra postigle i potpisale sporazum koga je predložila i napisala prvi nacrt, Spomenka Hribar. O sporazumu je predsednik ustavne komisije izvestio usmeno, a objavljen je nedelju dana kasnije (11. decembra) u skupštinskom Poročevalcu (Izveštaču), zajedno s drugim dokumentima o referendumu.

Predlog zakona je slovenačku Skupštinu obavezivao da, u slučaju uspeha referenduma, u roku od šest meseci donese ustavne i druge akte, neophodne za to da Slovenija preuzme vršenje suverenih prava koja su, prilikom ulaska Slovenije u FNRJ bila preneta na federaciju i da počne da s drugim republikama pregovara o pravnom nasledstvu SFRJ, kao i o budućem uređivanju međusobnih odnosa na principima međunarodnog prava. Trebalo je takođe, da ponudi konfederalni ugovor. U predlogu zakona o referendumu je isto tako bilo zapisano da se, na osnovu trajnog i neotuđivog prava slovenačkog naroda na samoopredeljenje u Sloveniji sprovede sveopšti narodni referendum (plebiscit) za odluku, da li da Slovenija postane samostalna i nezavisna država. Na referendumu da birači s pravom glasa sa »da« ili »ne« odgovore na pitanje »Da li da Republika Slovenija postane samostalna i nezavisna država«? Referendum se organizuje 23. decembra 1990. Pravo glasa imaju osobe koje u republici imaju opšte biračko pravo po zakonu o izborima u skupštine. Referendum sprovode izborni organi, određeni zakonom o izborima za skupštine (slede odredbe o načinu sprovođenja referenduma i konstatovanju izlaznosti, kao i mogućih pritužbi). Skupština Republike Slovenije svečano objavljuje odluku o samostalnosti (ako se prihvati) na zajedničkoj sednici svih veća i istovremeno, i program aktivnosti za sprovođenje odluke. Referendum ne iscrpljuje pravo slovenačkog naroda na samoopredeljenje, a zakon počinje da važi dan po objavljivanju u Službenom listu.

Na sednici sva tri veća Skupštine, 6. decembra, osim zakona o referendumu, usvojen je i proglas građanima Slovenije (svim biračima) u vezi sa referendumom. Poslanici su istovremeno prihvatili izveštaj vlade s naslovom Osamostaljivanje Slovenije, koji je govorio o značaju i cilju referenduma, pojedinim aspekatima osamostaljivanja (privreda, međunarodni aspekt, društvene delatnosti, manjine, nacionalna bezbednost), i o aktivnostima nakon referenduma.

U materijalu, vlada je u prvom redu, argumentovala zbog čega za Sloveniju život u Jugoslaviji više nije moguć (nemogućnost samostalnog delovanja, prevelike razlike u razvijenosti, neuspeh ekonomskih reformi i očuvanje socijalističkog sistema, nesposobnost Jugoslavije da se priključi evropskim integracionim tokovima). Upozorila je i na negativne posledice i rizike osamostaljivanja (reagovanje ostalih delova Jugoslavije, gubitak jugoslovenskog tržišta ,negativne reakcije međunarodne zajednice, naročito finansijskih institucija, na primer, Svetske banke,GATT i drugih, veliki troškovi uspostavljanja vlastitog privrednog sistema). Vlada je procenjivala (što se kasnije pokazalo kao tačno), da bi prekid veza s jugoslovenskih tržištem značio smanjivanje slovenačke proizvodnje za 37 odsto (što je Slovenija nakon osamostaljivanja nadoknadila za dve godine izvozom u zapadnoevropske zemlje, op. B.R.) Vlada je računalllla na to da se granice s Austrijom, Mađarskom i Italijom neće menjati, s obzirom da su predmet međunarodnih ugovora, a granicu sa Hrvatskom biće neophodno odrediti. JNA bi se po dogovoru, nakon određenog vremena povukla iz Slovenije, a Slovenija bi sama preuzela odbrambene funkcije u celosti.

Usvojene su i Deklaracija o poštovanju osnovnih konvencija Saveta Evrope, čime je Slovenija htela da naglasi da će nakon sprovođenja referenduma i postizanja nezavisnosti, poštovati ljudska prava, kao i da želi da postane članica Saveta Evrope, kao i Izjavu o dobrim namerama koju je predložilo Predsedništvo. Tim dokumentom je slovenačka država garantovala manjinama i pripadnicima drugih narodnosti sa stalnim prebivalištem u Sloveniji sva ustavom garantovana prava i pravo na svestrani kulturni i jezikoslovni razvoj, kao i mogućnost da steknu državljanstvo, ako to budu želeli.

Na istoj sednici sva tri veća Skupštine usvojen je predlog da Slovenija na referndum pozove međunarodne posmatrače.

Zakon o referendumu je usvojen s 203 glasa »za«, nijednim »protiv« i sa četiri uzdržana. Uoči glasanja, pojedini poslanici iz desničarskih redova, iako su njihove stranke potpisale sporazum, pokušali su da promene zaključak o tome da je referendum uspeo samo ako »za« glasa većina svih upisanih birača.

**Hronologija važnijih događaja**

**1974**

**21. februar** Donošenje novog ustava SFRJ. Ustav je veoma osnažio samostalnost republika i autonomnih pokrajina i uveo nov, komplikovan delegatski sistem.

**28. februar** Donošenje novog ustava SRS.

**1977**

**18. oktobar** Prvi javni nastupi pankersog ansambla Pankrti u gimnastičkoj Sali gimnazije Moste u Ljubljani.

**1978**

**20--23. jun** XI Kongres SKJ. Poslenji u čijem je radu učestvovao Josip broz Tito.

**1980**

**26. februar** Imenovanje Alojzija Šuštara za ljubljanskog nadbiskupa i mitropolita.

**1. april** Potpisivanje dugoročnog sporazuma o saradnji između EEZ i SFRJ. Ukinute su ili su ublažene carine za 70 odsto industrijskih proizvoda iz Jugoslavije i usvojene delimične olakšice za poljoprivredne proizvode.

**4. maj** Smrt predsednika SFRJ Josipa Broza Tita. Umro je u ljubljanskom Kliničkom centru. Njegovom pogrebu u Beogradu prisustvovalo je 209 delegacija iz 127 zemalja, međi njima brojni predsednici država, vlada, stranaka i druge ugledne ličnosti. S Titovom smrću u Jugoslaviji se završio period tzv. titoizma, specifičnog (samupravnog) socijalističkog uređenja.

**7. jun** Uvođenje stabilizacionih mera u Jugoslaviji. Vlada je devalvirala dinar za 30 odsto i zamrzla cene i na taj način priznala da je zemlja u dubokoj ekonomskoj krizi, koja je do tada, zbog Titove bolesti, prikrivana.

**1981**

**11. mart**  Početak demonstracija u Prištini na Kosovu. Demonstracije su se pod geslom Kosovo -- Republika! proširile i na druge kosovske gradove. Posredovala je JNA, predsedništva SFRJ i SKJ su demonstracije ocenili kao »kontrarevoluciju« i 2. aprila usvojila zaključak »o proglašenju krizne situacije na Kosovu«, a nakon toga odluku o uvođenju vanrednog stanja na podrušju opštine Priština.

**1982**

**26--29. jun** XII Kongres SKJ. Kongres nije usvojio inicijativu za ograničavanje nadležnosti republičkih organizacija SK, a usvojio je zaključak o osnivanju komisije koja bi napisala Kritičku analizu funkcionisanja političkog sistema. (Počela je sa radom 1983, pod vođstvom Jože Vrhovca, a rad je završila 1985. Njeni autori su uzroke jugoslovenske krize videli u deformacijama sistema, a ne u sistemu samom koji je trebalo da ostane onakav kako ga je propisao ustav iz 1974). Na Kongresu su počeli i prvi javni sukobi u rukovodstvu SKJ.

**avgust** Objavljivanje dokumenta Polazne osnove dugoročnog programa ekonomske stabilizacije. Izradila ga je, 1981. godine, osnovana komisija, od oko 300 političara i naučnika pod vođstvom Sergeja Krajgera, tadašnje predsednika Predsedništva SFRJ, čiji je stav bio da temelje jugoslovenskog sistema ne treba menjati.

**23--24. oktobar** Kongres SSOS u Novom Mestu. Podržao je mirovne, ekološke, feminističke i druge pokrete civilnog društva i omogućio im da deluju u okviru omladinske organizacije.

**1983**

**11. avgust** Objavljivanje članka Cirila Zlobeca (i potom, Janeza Menarta, 1. septembra) s kritikom tzv. zajedničkih programskih jezgara. Time je počeo protest slovenačkih pisaca protiv uniformisanja vaspitanja i obrazovanja u zemlji.

**13. oktobar** Osnivanje Pozorišta Sester Scipion Nasice. Bio je to deo alternativne kulture mladih, nazvane Neue slowenissche Kunst (NSK), koja se zasnivala na kolektivizmu.Objedinjeno je bilo više umetničkih područja, osim pozorišta i rokerska grupa Laibach (Trbovlje 1980) i likovna grupa Irwin.

**1984**

**8--18. februa**r 14. Zimske olimpijske igre u Sarajevu.

**1985**

**9. i 10. januar** Zapažena javna tribina Slovenački narod i slovenačka kultura u Cankar(j)evom domu u Ljubljani. Organizovao ju je DSK.

**11. mart**  Smrt sovjetskog partijskog i državnog lidera Konstantina Černjenka. Nasledio ga je Mihael Gorbačov. Početak perestrojke i glasnosti.

**20. april** IX Kongres Saveza književnika Jugoslavije u Novom Sadu. U raspravi o kulturnom jedinstvu Jugoslavije, posvađali su se. Savez je tokom potonjih godina ušao u krizu i, 1990, kad su iz njega istupili slovenački pisci, raspao se.

**1986**

**17--19. april** X Kongres SKS u Ljubljani. Rukovođenje SKS preuzela je reformska struja pod vođstvom Milana Kučana.

**25--28. jun** XIII kongres SKJ. Na njemu su delegati iz JNA kritikovali napade na JNA i zahtevali da vojska preuzme vođenje zemlje, jer SKJ i druge društvenopolitičke snage to nisu u stanju.

**24. septembar** Objavljivanje Memoranduma SANU u listu Večernje novosti u Beogradu.

**1987**

**18. februar** Izlazak 57. broja Nove revije s prilozima za slovenački nacionalni program.

**16. mart** Javna tribina DSK u Cankar(j)evem domu u Ljubljani o amandmanima na savezni ustav. S njom je počelo formulisanje ustavne alternative, koja je udruživala različita društva i organizacije.

**april--maj** Afera povodom plakata za Dan mladosti (Titov rođendan). Slovenačka grupa Novi kolektivizem je za plakat predložila nacistički plakat Richarda Kleina.

**3. septembar** Smrtonosni pucnji u paraćinskoj kasarni. Albanski vojnik Aziz Kelmendi je brzometnom mašinkom ubio četiri vojnika i potom i sebe.

**23. septembar** VIII Sednica CK SK Srbije u Beogradu. Bila je završni čin u sukobu dve frakcije, koji je počeo u maju. Sednica je označila početak Miloševićevog pohoda na vlast u Srbiji.

**15. decembar** Osnivanje prvog nezavisnog sindikata u Litostroju u Ljubljani. Osnovao ga je France Tomšič.

**1988**

**7. januar** Odluka o promeni srpskog ustava. (S donošenjem amandmana je potom srpska Skupština odugovlačila, jer je Srbiji, nakon što je Milošević krajem te godine s održavanjem mitinga uspeo da zameni politička rukovodstva u obe pokrajine – kao i u Crnoj Gori – pređašnje stanje odgovaralo, jer je u Federaciji nastupala sa tri glasa).

**Februar**  Osnivanje komisije DSK za pripremu materije za novi slovenački ustav (tzv. spisateljski ustav).

**14--18. marec** Poseta Mihaila Gorbačova Jugoslaviji. Između ostalog, bio je i u Sloveniji, koju je nazvao »socijalističkom laboratorijom«.

**25. mart** Sednica Vojnog saveta u Beogradu. Političkoj liberalizaciji u Sloveniji pripisao je kontrarevolucionarni karakter i zaključio, da će delovati.

**12. maj** Osnivanje Slovenačkog seljačkog saveza (u okviru SSRN) i Saveza slovenačke seoske omladine (u okviru SSOS).

**sredina maja** Uvođenje tzv. majskog paketa ekonomskih mera. Vlada Branka Mikulića je bila prisiljena da ih donese pod pritiskom Međunarodnog monetarnog fonda. U jugoslovensku privredu su uvedeni pojedini tržišni mehanizmi. Zamrzavanje plata je dovelo do nezadovoljstva i protesta radnika, a mere su u narednim mesecima propale.

**31. maj** Hapšenje Janeza Janše.

 **3. jun** Osnivanje odbora za zaštitu prava Janeza Janše. Nastao je na inicijativu Igora Bavčara. Uskoro je promenio ime u Odbor za zaštitu ljudskih prava (Delovao je do aprila 1990).

**9. jul** Miting za podršku jedinstvenoj Srbiji u Novom Sadu. S njim je počela tzv. antibirokratska revolucija – rušenje političkih rukovodstava koja su se protivila ideji o objedinjavanju svih teritorija na kojima žive Srbi, u jednu državu.

**18--27. jul** Proces protiv četvorice pred Vojnim sudom u Ljubljani. Ivan Borštner je osuđen na četiri godine, Janez Janša i Franci Zavrl na godinu i po, a David Tasić na pet meseci zatvora.

**4. oktobar**  Osnivanje Saveta za zaštitu ljudskih prava pri RK SSRN.

**17. oktobar** XVII Sednica CK SKJ u Beogradu. Prilikom glasanja o poverenju Predsedništvu CK SKJ, jedino srpski predstavnik nije dobio podršku. To je bilo okrakterisano kao »neprincipijelna koalicija« protiv Srbije.

**30. decembar** Ostavka savezne vlade Branka Mikulića. U istoriji socijalističke Jugoslavije se po prvi put nešto tako dogodilo.

**1989**

**11. januar** Osnivanje Slovenačkog demokratskog saveza.

**19. januar** Izbor savezne vlade pod vođstvom Ante Markovića.

**4. februar** Štrajk albanskih rudara u rudnikku Trepča. Razlog je bio najavljena promena srpskog ustava s kojom bi bili ukinuti autonomni status Kosova i Vojvodine. (Rudari su ostali u jami do kraja februara).

**16. februar** Osnivanje Socijaldemokratskog saveza Slovenije.

**27. februar** Uvođenje vanrednog stanja na Kosovu. Proglasilo ga je Predsedništvo SFRJ i na taj način prisililo rudare u Trepči da prekinu štrajk. (Vanredno stanje je ukinuto 12. jula).

**27. februar** Masovni skup pod naslovom Za mir i suživot, kao i protiv uvođenja vanrednog stanja na Kosovu, u Cankar(j)evom domu u Ljubljani. Organizovale su ga različite zvanične i opozicione organizacije. U nekim govorima prepoznavana su i razmišljanja da bi Slovenija mogla da napusti zajedničku državu.

**28. februar** Studentske demonstracije ispred Skupštine SFRJ u Beogradu. Organizovala ih je srpska politika u odgovor na skup u Cankar(j)evom domu. Studentima (njih oko 5000) se tokom dana pridružilo više hiljada radnika. Masa je zahtevala hapšenje albanskog komunističkog lidera Azema Vlasija. (Milošević je obećao hapšenje albanskih lidera, do čega je potom zaista i došlo. Protiv Slovenije Srbija je povela ekonomski rat).

**3. mart** Početak rada Koordinacionog odbora organizatora skupa u Cankar(j)evom domu. U njemu su predstavnici opozicije i društvenopolitičkih organizacija pokušali da formulišu politički program. (Kako nisu našli zajednički jezik, nastala su dva programa: Majska deklaracija 1989 i Osnovna povelja Slovenije).

**28. mart** Donošenje amandmana na srpski ustav. S njima je ukinuta autonomija Kosova i Vojvodine.

**2. april** Neposredni izbori za člana Predsedništva SFRJ. Izabran je Janez Drnovšek koji je pobedio zvaničnog kandidata Marka Bulca. (Slovenačka Skupština ga je 14. aprila zvanično proglasila za člana Predsedništva SFRJ iz Slovenije, a 15. maja je, po utvrđenom redu postao predsednik Predsedništva SFRJ).

**8. maj** Protestni skup zbog odlaska Janeza Janše na odsluženje kazne. Na skupu je pročitana i Majska deklaracija 1989.

**4. jun** Krvavo gušenje mirnih demonstracija u Pekingu. Vojska je na masu od 100.000 ljudi (uglavnom studenata), koji su se na Trgu nebeskog mira okupljali od sredine aprila, zahtevajući poštovanje ljudskih prava, demokratizacju i ekonomske reforme, krenula sa tenkovima. Prema nezvaničnim podacima ubijeno je oko 3600 ljudi, a po zvaničnim 300. (Nakon slamanja otpora bilo je uhapšeno oko 120.000 ljudi, 34 pogubljeno).

**11. jun** Osnivanje stranke Zelenih Slovenije

**22. jun** Objavljivanje Osnovne povelje Slovenije.

**28. jun** Svečana proslava na Kosovu 600-godišnjice Kosovskog boja. Prisustvovao je ceo jugoslovenski državni vrh, uključujući i novoizabranog predsednika saveznog Predsedništva Janeza Drnovšeka. Glavni govornik, predsednik Predsedništva SR Srbije Slobodan Milošević je najavio mogućnost oružanih sukoba u Jugoslaviji.

**22. septembar** Osnivanje Okruglog stola pri RK SSRN Slovenije. Nasledio ga je Koordinacioni odbor organizatora skupa u Cankar(j)evom domu. U njegovom okviru bi se predstavnici vlasti i opozicije, prema poljskom uzoru, dogovorili o sprovođenju višestranačkih izbora. (U novembru se raspao).

**26. septembar** Vanredna sednica CK SK u Beogradu. Trebalo je da spreči donošenje amandmana na slovenački ustav. Uprkos pritiscima, slovenački članovi saveznog CK nisu popustili, s obrazloženjem da su dužni poštovati interese sopstvenog naroda.

**27. septembar** Donošenje ustavnih amandmana u slovenačkoj Skupštini. Osnažila se je suverenost Republike, izbrisana je i odredba o vodećoj ulozi SKS, čime je formalno omogućeno nastajanje drugih političkih stranaka.

**17. novembar** Predsedništvo SFRJ je usvojilo predlog ustavnih promena, po kojima bi se Jugoslavija preobrazila u modernu federaciju. Slovenija je predlog odbacila.

**27. novembar** Osnivanje preizborne koalicija Demos. Osnovali su je Slovenački demokratski savez, Socijademokratski savez Slovenije, Slovenački hrišćanski demokrati, Seljački savez Slovenije (Kasnije su se pridružili još i Zeleni Slovenije, Liberalna stranka i stranka Sivi panteri).

**1. decembar** »Miting istine« u Ljubljani. Najavilo ga je Udruženje za povratak Srba i Crnogoraca na Kosovo (Božur), na godišnjicu osnivanja Kraljevine SHS. Trebalo je da vozovima i autobusima na njega dođu iz Srbije i cele Jugoslavije. Slovenačke vlasti su miting zabranile i pripremile stroge bezbednosne mere. Okupilo se tek nešto ljudi, uglavnom Srba koji su živeli u Ljubljani.

**18. decembar** Predstavljanje programa ekonomskih reformi. Premijer Ante Marković je u Saveznoj skupštini predstavio program reformi (cilj reformskih mera, koje su stupile na snagu 1. januara 1990, bili su tržišna privreda i privatizacija). Uveden je fiksni kurs dinara (u razmeri 1:7).

**22. in 23. decembar** XI Kongres SKS. Zaključeno je da se na kongresu SKJ zahteva preobrazba SKJ u savez samostalnih organizacija, demokratizacija Jugoslavije, kao i da, eventualno drugačiji stavovi na saveznom kongresu, neće obavezivati slovenačke delegate.

**1990**

**8. januar** Raspisivanje prvih višestranačkih izbora u Sloveniji.

**20--22. januar** XIV Kongres SKJ u Beogradu. Svi predlozi slovenačkih delegata za reformu SKJ i Jugoslavije, su odbačeni, zbog čega su slovenački i hrvatski delegati napustili Kongres. Nakon neuspešnih pokušaja da se Kongres nastavi, SKJ se raspao.

**4.** **februar** Konferencija SKS u Ljubljani. Potvrdila je odluku slovenačkih delegata o napuštanju XIV Kongresa SKJ, proglasila osamostaljivanje SKS i promenila ime u SKS – Stranka demokratske obnove. Milana Kučana je na mestu predsednika zamenio Ciril Ribičič.

**20. februar** Zaključak Predsedništva SFRJ o uvođenju vanrednog stanja i posredovanju JNA na Kosovu, povodom albanskih demonstracija i nemira. (Polovinom marta je srpska milicija preuzela funkciju pokrajinske. Iz dotadašnjih saveznih odreda milicije koja je trebalo da brine za mir na Kosovu, najpre je Slovenija, a potom i Hrvatska povukla svoje jedinice. Vanredno stanje je ukinuto 18. aprila).

**1. mart** Razorožavanje hrvatskih milicionera u Pakracu. Razoružale su ih srpske kolege, koji su sa stanice skinuli hrvatsku i izvesili srpsku zastavu. (Sledećeg dana je hrvatska milicija zauzela stanicu. Na osnovu samovoljne odluke predsednika Predsedništva SFRJ, intervenisala je JNA, da bi razdvojila sukobljene strane).

**7. i 8. mart**  Usvajanje novih dopuna na slovenački ustav. Iz zvaničnog naziva republike izbačen je pridev »socijalistička«. Usvojena je i Deklaracija o uređivanju odnosa koji imaju opšti značaj za Slovenjiju. Njome je Skupština naložila Izvršnom veću da pripremi konfederalni plan o uređenju Jugoslavije (što je ono do kraja aprila i učinilo).

**6. april** Predlog opštine Knin za formiranje Zajednice opština severne Dalmacije i Likeo u kojima je živelo srsko stanovništvo.

**8. i 22. april** Prvi višestranački izbori u Sloveniji. Pobedila je udružena koalicija (Demos). Na izborima za tri veća (Društvenopolitičko veće, Veće opština i Veće udruženog rada – svako veće brojalo je 80 poslanika), Demos je dobio ukupno 126 mandata, a od drugih stranak najviše je dobila Stranka demokratske obnove (bivši SKS). U Skupštinu je pojedinačno ušlo desetak stranaka, predstavnici obe manjine i nešto nezavisnih kandidata. Neposredno je izabrano i Predsedništvo Republike: za predsednika Milan Kučan, za članove Matjaž Kmecl, Ivan Oman, Dušan Plut i Ciril Zlobec.

**22. i 23. april** Prvi višestranački izbori u Hrvatskoj (drugi krug 5. i 6. maja). Pobedila je HDZ sa 42 odsto (po izbornom sistemu, u parlamentu je dobila 58 odsto svih mandata). Za predsednika je izabran Franjo Tuđman.

**15. maj** Zamena predsednika Predsedništva SFRJ. Novi predsednik je postao srpski predstavnik Borisav Jović. Zauzeo se za to da Savezna skupština što pre donese zakon o secesiji republika.

**17. maj** Konstitutivna sednica nove slovenačke Skupštine. Za predsednika je izabran France Bučar.

**17. maj** Izbor nove slovenačke vlade. Predsednik Republike je mandart za sastav nove vlade poverio predsedniku SHD Lojzeu Peterleu, jer su hrišćanski demokrati, unutar Demosa dobili najviše glasova, pa su po internom dogovoru između koalicionih stranaka, na to imali pravo. Nova vlada je brojala 27 članova, među njima i nekoliko ministara iz opozicionih redova.

**17. maj** Početak razoružavanja slovenačke TO. (Slovenačko Predsedništvo je, nakon intervencija sa terena, predavanje oružja obustavilo 19. maja).

**26. jun** Raspuštanje kosovske Skupštine i ukidanje pokrajinskog IV. Odluku o tome donela je Skupština SR Srbije. (Kosovski Albanci su počeli da organizuju paralelnu ilegalnu vlast na osnovu sopstvenih izbora i predstavničkih organa, sa školskim i drugim sistemima).

**2. jul** Usvajanje Deklaracije o suverenosti republike Slovenije u republičkoj Skupštini. Deklaracija je imala prvenstveno manifestacioni karakter.

**5. jul** Zamena kosovskeg predstavnika u Predsedništvu SFRJ. Odluku o tome donela je srpska Skupština.

**8. jul** Pomirbena svečanost u Kočevskom Rogu. Odvijala se ispred masovnih grobnica, nakon rata pobijenih domobrana. Njoj su prisustvovali predsednik Predsedništva Milan Kučan i nadbiskup Alojz Šuštar. Prisustvovalo je više desetina hiljada ljudi.

**18. jul** Prihvatanje predloga Predsedništva za pripremu novog ustava u slovenačkoj Skupštini.

**25. jul** Promena hrvatskog grba, zastave i zvaničnog imena države. Hrvatski Sabor je iz zvaničnog imena Hrvatske izbrisao pridev »socijalistička«, a uveo je i nov grb i zastavu.

**avgust** Početak delovanja tzv. manevarske strukture Narodne zaštite.

**7. avgust** Proglašenje Kosova za republiku. Proglasila ga je ilegalna kosovska skupština.

**8. avgust** Donošenje saveznog zakonodavsta o sprovođenju višestranačkih izbora u Jugoslaviji. Izbori, zbog protivljenja Slovenije i Hrvatske, potom i raspada Jugoslavije, nikad nisu sprovedeni.

**17. avgust** Referendum o kulturnoj autonomiji u Kninskj krajini. (Usledili su nacionalno obojeni nemiri koji su se proširili na Liku, Kordun, Slavoniju, Baniju i zapadni Srem, gde su uspostavljane SAO, koje su se izjašnjavale za pripajanje Srbiji, odnosno Jugoslaviji).

**28. septembar** Usvajanje ustavnih dopuna o odbrani, u slovenačkoj Skupštini. Nadležnosti nad TO u miru, preuzelo je slovenačko Predsedništvo (za slučaj evenualnog napada spolja, još uvek je važila odredba o jedinstvu oružanih snaga SFRJ).

**1. oktobar** Proglašenje autonomije Kninske krajine.

**4. oktobar** Zauzimanje štaba TO u Ljubljani. Zauzeli su ga pripadnici JNA, nakon što je Predsedništvo smenilo načelnika TO u Sloveniji, Ivana Hočevara i na njegovo mesto imenovalo Janeza Slapara.

**24. oktobar** Razgovor delegacije Demosa s predstavnicima srpske opozicije u Beogradu. Uoči izbora u Srbiji, srpska opozicija je na Jugoslaviju gledala slično Miloševiću.

**7. novembar** New York Times je objavio vest o predviđanjima CIA, da će se Jugoslavija raspasti najkasnije za 18 meseci.

**11. novembar** Prvi višestranački izbori u Makedoniji. Pobedila je nacionalistička, opoziciona stranka VMRO-DPMNE. Za predsednika je izabran Kiro Gligorov, koji je pre toga već 40 godina obavljao rukovodeće funkcije u Makedoniji i Jugoslaviji.

**18. novembar** Prvi višestranački izbori u BiH. Svaki od tri naroda je glasao za svoju nacionalnu stranku (HDZ je dobila 14,7 odsto glasova, Srpska demokratska stranka 26,5, i Stranka demokratske akcije 37,8 odsto glasova). Reformisani komunisti dobili su samo šest odsto, a Markovićev Savez reformskih snaga 5,6 odsto. Predsednik je postao Alija Izetbegović.

**19. novembar** Javno predstavljanje stranke SKJ – Pokret za Jugoslaviju. Prvi skup je održan u Sava centru u Beogradu.

**9. decembar** Višestranački izbori u Crnoj Gori i Srbiji. Pobedile su socijalističke stranke, proizašle iz nekadašnjeg SK.

**22. decembar** Donošenje novog (tzv. božićnog) ustava u Hrvatskoj. Uveo je polupredsednički sistem.

**23. decembar** Referendum o osamostaljivanju Slovenije.

**26. decembar** Zvanićno objavljivanje rezultata referenduma. Na njega je izašlo 93,2 odsto upisanih birača, »za« je glasalo 88,2 svih birača. (Prema zakonu, referendumska odluka je trebalo da bude sprovedena u roku od šest meseci).

 ***Izvori i odabrana literatura***

* ***Objavljeni pisni izvori:***
* Daniel Bethlehem and Marc Weller (eds.), *The »Yugoslav« Crisis in International Law, Part I, General Issues.* -- The Research Centre for International Law University of Cambridge, A Grotius Publication, Cambridge University Press 1997.
* Neven Borak, Žarko Lazarević in Jože Prinčič (ur.), *Od kapitalizma do kapitalizma. Izbrane misli o razvoju slovenskega gospodarstva v XX. stoletju.* -- Cankarjeva založba, Ljubljana 1997.
* *Poročevalec skupščine SRS in skupščine SFRJ za delegacije in delegate 1980-1990.*
* *Uradni list SRS in Uradni list SFRJ.*
* *Dolgoročni plan SRS za obdobje od leta 1986 do leta 2000, v: Od kapitalizma do kapitalizma, Izbrane misli o razvoju slovenskega gospodarstva v XX. stoletju, ur. Neven Borak, Žarko Lazarević in Jože Prinčič. Ljubljana 1997.*
* *Memorandum of the Serbian Academy of Sciences and Arts. Answers to criticisms. Belgrade 1995.*
* *Narodna banka Slovenije, Mnenje k programu ekonomske reforme i mere za njegovu realizaciju u 1990 godini, ZIS, Beograd, 16. 12. 1989.*
* Branko Petranović, Momčilo Štrbac, *Istorija socijalističke Jugoslavije* (2. knjiga dokumenti I in 3. knjiga dokumenti II). -- Radnička štampa, Beograd 1977.
* Branko Petranović, Momčilo Zećević, *Jugoslavija 1918--1984, zbirka dokumenata.* -- Rad, Beograd 1985.
* *Samoupravljanje u Jugoslaviji. Dokumenti razvoja.* -- Privredni pregled, Beograd 1977.
* Milan Andrić, Tomislav Jovanović (ur.), *Interventni zakoni, društveni dogovori, rezolucije i mere za sprovođenje ekonomske stabilizacije.* -- Svetozar Marković, Beograd 1983.
* *10. kongres ZKS.* -- Komunist, Ljubljana 1987.
* *Trinaesti kongres SKJ, magnetofonske beleške*, knjige 1--4. -- Komunist, Beograd 1988.
* *Program ekonomske reforme i mere za njegovu realizaciju u 1990. godini.* -- Ekonomska reforma i njeni zakoni, SIV, Sekretariat za informacije, Beograd 1990.
* *Koga voliti? Programi političnih strank in list na spomladanskih volitvah v Sloveniji.* -- Jugoslovanski center za teorijo in prakso samoupravljanja Edvard Kardelj, Ljubljana, marec 1990.
* *Jugoslavenski pregled/Yugoslav Survey*, trimesečnik (srbohrvaška izdaja od 1957, angleška od 1960). -- Jugoslovanska vlada, Beograd.
* *La crise en Yougoslavie. Position et action du Saint-Sičge (1991--1992)*, Cahiers de »l’Osservatore Romano« (št. 18). -- Vatikan 1992 (angleška verzija: *Crisis in Yugoslavia, Position and action of the Holy-Se*e).
* *Österreichische außenpolitische Dokumentation. Sonderdruck Jugoslawische Krise.* -- Bundesministerium für auswärtige Angelegenheiten, Wien 1992.
* Miro Cerar, Gorazd Perenič (ur.), *Nastajanje slovenske ustave*. Izbor gradiva Komisije za ustavna vprašanja 1990--1991, zv. I--III. -- Državni zbor Republike Slovenije, Ljubljana 2001.
* *Poročilo o glavnih smereh delovanja IS v mandatnem obdobju 1986–1990, 5. 5. 1990, v: Od kapitalizma do kapitalizma, Izbrane misli o razvoju slovenskega gospodarstva v XX. stoletju, ur. Neven Borak, Žarko Lazarević in Jože Prinčič. Ljubljana 1997.*
* *Program ekonomske reforme i mere za njegovu realizaciju u 1990 godini, v: Ekonomska reforma i njeni zakoni. Beograd 1990.*
* *Repe, Božo, Viri o demokratizaciji in osamosvojitvi Slovenije, I. del: Opozicija in oblast, II. del Slovenci in federacija. Ljubljana 2002/2003.*
* *Andrić, Milan, Jovanović, Tomislav, Interventni zakoni, društveni dogovori, rezolucije i mere za sprovođenje ekonomske stabilizacije. Beograd 1983.*
* *Zupan, Roman, ur., 10. kongres ZKS. Ljubljana 1987.*

***Internetski izvori:***

* *Wikipedija, Agropop, http://sl.wikipedia.org/wiki/Agropop, datum spremembe: 13. 3. 2016.*
* *Wikipedija, Gledališče sester Scipion Nasice, https://sl.wikipedia.org/wiki/Gledali%C5%A1%C4%8De\_Sester\_Scipion\_Nasice, datum spremembe: 13. 3. 2013.*
* *Wikipedija, Laibach, http://sl.wikipedia.org/wiki/Laibach, datum spremembe: 26. 2. 2016.*
* *Wikipedija, Moped show, ,http://sl.wikipedia.org/wiki/Moped\_Show, datum spremembe: 22. 3. 2016.*
* *Wikipedija, Pankrti, http://sl.wikipedia.org/wiki/Pankrti, datum spremembe: 31. 5. 2016.*

***Novinski izvori***

* *Dnevnik*
* *Delo*
* *Komunist*
* *Mladina*
* *Nova* *revija*
* Republiški informativni bilten (tiskovina)
* *Književne novine*,
* *Naši razgledi*, 24. 6. 1983.
* *The Wall Street Journal*, št. 155, let. VI (1988).
* *Der Spiegel*
* *Media marketing,* februar 1989, str. 3.
* *Borba*
* *Vjesnik*,
* *Pavliha*,
* *Teleks*
* *Družina*,
* *Lipov list*
* *Danas*
* *Nedeljski Dnevnik*

***Izbrana literatura***

* Apih, Jure, *Oglašanja v A-duru.* Ljubljana 1996.
* Apih, Jure, *Papirnati boben*. Ljubljana 2001.
* Arns, Inke, *Neue Slowenische Kunst* (Regensburg 2002)
* *Petdeset let slovenskega mladinskega gledališča* (Ljubljana 2007)
* Bilandžić, Dušan, *Jugoslavija poslije Tita.* Zagreb 1986.
* Bilandžić, Dušan, *Moderna hrvatska povijest*. Zagreb 1999.
* Bizilj, Ljerka, *Cerkev v policijskih arhivih.* Ljubljana 1991.
* Bizilj, Ljerka, *Novinarski arhivi.* Ljubljana 1996.
* Borak, Neven,  *Ekonomski vidiki delovanja in razpada Jugoslavije.* Ljubljana 2002.
* Brandt, Miroslav et al., *Izvori velikosrpske agresije: rasprave, dokumenti, kartografski prikazi.* Zagreb 1991.
* Bučar, France, *Prehod čez rdeče morje.* Ljubljana 1993.
* Brejc, Miha ,*Vmesni čas.* Ljubljana 1994.
* Milan Bulajić, *Razbijanje jugoslovenske države 1991/1992. Zločin protiv mira. Odgovornost Vatikana i Njemačke.* Beograd 1994.
* Bukovnik, Anton, *Sever.* Ljubljana 2002.
* Čović, Bože (ur.), *Izvori velikosrpske agresije. Rasprave, dokumenti, kartografski prikazi*, Zagreb 1991.
* Dobrica Ćosić, Stvarno i moguće. Cankarjeva založba, Ljubljana 1988 (Ćosić, Dobrica, Stvarno i moguće. Opatija 1983).
* Čerin, Aleš, *Vsi moji predsedniki.* Ljubljana 1999.
* Dizdarević, Raif, *Od smrti Tita do smrti Jugoslavije.* Sarajevo 1999.
* Dolinar France M: Ljubljanski nadškof Alojzij Šuštar in demokratične spremembe v Sloveniji, Ljubljana 2011
* Horvat, Branko, *Jugoslavenska privreda 1965*–*1983, Prognoze i kritike.* Ljubljana, Zagreb 1984.
* Horvat, Branko, *Jugoslavensko društvo u krizi.* Beograd 1985.
* Hribar, Spomenka, *Krivda in greh.*, Ljubljana 1990.
* Tine Hribar, *Slovenska državnost.* -- Cankarjeva založba, Ljubljana 1989.
* Tine Hribar, *Slovenci kot nacija*, Ljubljana 1994.
* Darko Hudelist, *Kosovo. Bitka bez iluzija*, Zagreb 1989.
* Jambrek, Peter, *Ustavna demokracija.* Ljubljana 1992.
* Janša, Janez, Borštner, Ivan, Tasić, David (ur.), *8 let pozneje.* Ljubljana 1996.
* Jović, Borisav, *Zadnji dnevi SFRJ. Odlomki iz dnevnika*, Ljubljana 1996 (*Poslednji dani SFRJ. Izvodi iz dnevnika.* Samozaložba, Beograd 1996).
* Kadijević, Veljko, *Moje viđenje raspada: Vojska bez države.* Beograd 1993.
* Koštunica, Vojislav, Čavoški, Kosta, *Stranački pluralizam ili monizam.* Beograd 1983.
* *Prevrati in slovensko gospodarstvo v XX. stoletju*, ur. Neven Borak in Žarko Lazarević. Ljubljana 1996.
* Leksikon Yu mitologije. Beograd 2004.
* Lovšin, Peter, ur., et al., *Punk je bil prej: 25 let punka pod Slovenci.* Ljubljana 2003.
* *Srpska strana rata*, ur. Nebojša Popov*.* Beograd 1996.
* Mamula, Branko, *Slučaj Jugoslavija.* Podgorica 2000.
* Meier, Viktor *Zakaj je razpadla Jugoslavija.* Ljubljana 1996 (*Wie Jugoslawien verspielt wurde,* München 1995).
* *Memorandum of the Serbian Academy of Sciences and Arts. Answers to criticisms.* -- Serbian Academy of Sciences and Arts, Belgrade 1995.
* Mesić,Stipe, *Kako je srušena Jugoslavija*, Zagreb 1994.
* Menart, Janez, *Slovenec v Srboslaviji.* Ljubljana 2001.
* Miheljak, Vlado, *Slovenci padajo v nebo.* Ljubljana 1995.
* Mirić, Jovan, *Sistem i kriza.* Zagreb 1984.
* Milošević, *Godine raspleta.* -- BIGZ, Beograd 1989 (šesta izdaja).
* Aljoša Mimica, Radina Vučetić (ur.), *Dokumenti prošlosti. Rubrika »Odjeci i reagovanja«, Politika, 1988--1991).* -- Beograd 2002.

• Plestina, Dijana Maria, Politics and inequality. Berkeley 1987.

* Pleterski, Janko et. al., *Zgodovina zveze komunistov Jugoslavije.* Ljubljana 1985.
* Pleterski, Janko: Narodi, Jugoslavija, revolucija, Ljubljana 1986Pleterski, Janko: Študije o Slovenski zgodovini in narodnem vprašanju, Maribor 1981
* Plut Pregelj, Leopoldina, Gabrič, Aleš, Repe, Božo, *The Repluratization of Slovenia in the 1980s, New relevations from Archival Records.* The Henry M. Jackson School of International Studies, University of Washington 2000.
* Popović, Danko, *Knjiga o Milutinu.* Beograd 1985.
* Prinčič, Jože, Gospodarski vidik osamosvajanja Slovenije (1986–1991), v: *Slovenska osamosvojitev 1991: pričevanja in analize*, ur. Jurij Perovšek. Ljubljana 2002.
* Prinčič, Jože, *Križ in kapital.* Ljubljana 2013.
* Radaković, Ilija T., *Besmiselna YU ratovanja.* Beograd 2003.
* Ramet, Sabrina P., *Nationalism and Federalism in Yugoslavia 1962--1991.* Bloomington, 1992.
* Ramet, Sabrina P, Adamovich S. Ljubisa (ur.), *Beyond Yugoslavia. Politics, Economics and Culture in a Shattered Community.* Boulder, San Francisco, Oxford 1995. epe, Božo, *Jutri je nov dan: Slovenci in razpad Jugoslavije.* Ljubljana 2002.
* Repe, Božo, »Liberalizem« v Sloveniji, *Borec*, 1992
* Repe, Božo, *Milan Kučan, prvi predsednik.* Ljubljana 2015.
* Repe, Božo, *Rdeča Slovenija.* Ljubljana 2003.
* Repe, Božo, *Slovenci v osemdesetih letih.* Ljubljana 2001.
* Repe, Božo/Darja Kerec, Slovenija, moja dežela. Družbena revolucija v osemdesetih letih. Ljubljana 2017
* Repe, Božo, Milan Kučan. Prvi predsednik. Ljubljana 2015.
* Repe, Božo. Milan Kučan: prvi predsjednik Slovenije. Sarajevo 2019.
* Roter, Zdenko, *Padle maske.* Ljubljana 2013.
* Rozman, Franc, Melik, Vasilij, Repe, Božo, *Zastave vihrajo.* Ljubljana 1999.
* Rupel, Dimitrij, *Skrivnost države.* Ljubljana 1992.
* Savič, Igor, *Milan Kučan.* Ljubljana 1990.
* Stambolić. Ivan, Put u bespuće. Beograd 1995.
* Sekelj, Lazslo, *Jugoslavija. Struktura raspadanja.* Beograd 1990.
* Sundhaussen, Holm, *Experiment Jugoslawien. Von der Staatsgründung bis zum Staatszerfall.* --, Mannheim, Leipzig, Wien, Zürich 1993.
* Šetinc, Franc, *Vzpon in sestop.* Ljubljana 1989.
* Šetinc, Franc, *Zbogom, Jugoslavija.* Ljubljana 1993.
* Špegelj, Martin, *Sjećanja vojnika.* Zagreb 2001.
* Todorović, Boško, Vilić, Dušan, *Vanredne prilike.* Zemun 1989.
* Tomc, Gregor, *Druga Slovenija.* Ljubljana 1989.

Toš, Niko (ur.), *Dozorevanje slovenske samozavesti.* Dokumenti SJM, Ljubljana 1995.

* Tasić, Predrag, *Kako je ubijena druga Jugoslavija.* Skopje 1994.
* *Ustava SFRJ iz leta 1974.* Ljubljana 1974.
* *Ustava SRS iz leta 1974.* Ljubljana 1974.
* Vurnik, Blaž, *Med Marxom in punkom: vloga Zveze socialistične mladine Slovenije pri demokratizaciji Slovenije (1980*–*1990).* Ljubljana 2005.
* Žerdin, Ali H., *Generali brez kape.* Ljubljana 1997.
* Žižek, Slavoj, *Druga smrt Josipa Broza Tita.* Ljubljana 1989.
* Županov, Josip, *Marginalije o društvenoj krizi.* Zagreb 1983.

Sa slovenačkog prevela Seška Stanojlović